
Παρασκευή 30 Οκτωβρίου 2026

Αθήνα, σήμερα στις 30 Οκτωβρίου 2026, ημέρα Παρασκευή και ώρα 9.58΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ. 
ΠΡΟΕΔΡΕΥΩΝ (Αθανάσιος Μπούρας): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΖ΄ συνεδριάσεώς του, της Παρασκευής 30 Οκτωβρίου 2026, καθ’ ο μέρος αφορούν στην Ειδική Ημερήσια Διάταξη, γιατί πρέπει να αποσταλεί στον Πρόεδρο του Ειδικού Δικαστηρίου ο κατάλογος των μελών του Ειδικού Δικαστηρίου με τα τακτικά και τα αναπληρωματικά μέλη του, καθώς και η ασκούσα καθήκοντα Εισαγγελέα του Ειδικού Δικαστηρίου με την αναπληρώτριά της, τα οποία κληρώθηκαν κατά τη σημερινή συνεδρίαση.)
Παρακαλείται ο κύριος Γραμματέας να ανακοινώσει τις αναφορές προς το Σώμα. 
(Ανακοινώνονται προς το Σώμα από τον Γραμματέα της Βουλής κ. Μανώλη Χριστοδουλάκη, Βουλευτή Α΄ Ανατολικής Αττικής, τα ακόλουθα: 
Ο Βουλευτής Σερρών της K.O. «ΝΕΑ ΔΗΜΟΚΡΑΤΙΑ» κ. Θεόφιλος Λεονταρίδης, κατέθεσε αναφορά προς την Υπουργό Παιδείας, Θρησκευμάτων &  Αθλητισμού, με την οποία ο Δήμος Νέας Ζίχνης του Νομού Σερρών, με επιστολή του ζητά την κατ’ εξαίρεση έγκριση λειτουργίας του “Τμήματος Μαθητείας Γεωπονίας του ΕΠΑΛ Νέας Ζίχνης” για το τρέχον σχολικό έτος, καθώς η έλλειψη εναλλακτικής δομής, στερεί από τους μαθητές τη δυνατότητα εξειδίκευσης στον πρωτογενή τομέα, στον τόπο τους.
[bookmark: _Hlk223944138]Ο Βουλευτής Ηρακλείου της K.O. «ΝΕΑ ΔΗΜΟΚΡΑΤΙΑ» κ. Κωνσταντίνος Κεφαλογιάννης, κατέθεσε αναφορά προς τους Υπουργούς Εσωτερικών, Υγείας, Ανάπτυξης, Πολιτισμού, Υποδομών & Μεταφορών, Κοινωνικής Συνοχής & Οικογένειας και Ψηφιακής Διακυβέρνησης, με την οποία η Εθνική Ομοσπονδία Τυφλών, με επιστολή της  ζητά συγκεκριμένα μέτρα για την εξάλειψη των αποκλεισμών, στην καθημερινότητα των ατόμων με οπτική αναπηρία.
[bookmark: _Hlk242690152]Ο Βουλευτής Κυκλάδων της K.O. «ΝΕΑ ΔΗΜΟΚΡΑΤΙΑ» κ. Φίλιππος Φόρτωμας, κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία η Αντιδήμαρχος Παιδείας του Δήμου Ανάφης του Νομού Κυκλάδων,  με επιστολή της ζητά την κάλυψη των εκπαιδευτικών κενών στο Γυμνάσιο με Λυκειακές Τάξεις Ανάφης Μανώλης Γλέζος, κατά τη Γ’ φάση προσλήψεων αναπληρωτών.
Ο Βουλευτής Ηρακλείου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Φραγκίσκος (Φρέντυ) Παρασύρης, κατέθεσε αναφορά προς τον Υπουργό Προστασίας του Πολίτη, με την οποία η Ένωση Αστυνομικών Υπαλλήλων του Νομού Ηρακλείου, επισημαίνει την αναγκαιότητα της ουσιαστικής στελέχωσης της νεοϊδρυθείσας Υποδιεύθυνσης Αστυνομίας Μεσσαράς και αιτείται απάντησης. 
Η Βουλευτής Αιτωλοακαρνανίας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Χριστίνα Σταρακά, κατέθεσε αναφορά προς τον Υπουργό Δικαιοσύνης, με την οποία το Διοικητικό Συμβούλιο του Συλλόγου Δικαστικών Υπαλλήλων Περιφέρειας Αγρινίου, με επιστολή του επισημαίνει τη σοβαρή υποστελέχωση του Πρωτοδικείου Αιτωλοακαρνανίας με έδρα το Αγρίνιο και ζητά την άμεση κάλυψη όλων των κενών οργανικών θέσεων, μέσω προσλήψεων ή έκτακτων διαδικασιών.
Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Εύβοιας κ. Γεώργιος Μαρίνος και Β2΄ Δυτικού Τομέα Αθηνών κυρία Παρασκευή (Βιβή) Δάγκα, της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κατέθεσαν αναφορά προς τον Υπουργό Υγείας, με την οποία ο Σύλλογος Εργαζομένων του Γενικού Νοσοκομείου-Κέντρου Υγείας  Καρύστου "ΔΙΟΚΛΕΙΟΝ", με επιστολή του ενημερώνει σχετικά με την επισφαλή κατάσταση στην οποία έχει περιέλθει το Νοσοκομείο. 
[bookmark: _Hlk230341556]Η Βουλευτής Β΄ Πειραιώς της Κ.Ο. «ΕΛΛΗΝΙΚΗ ΛΥΣΗ» κυρία Σοφία - Χάιδω Ασημακοπούλου, κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Δήμαρχος Νεάπολης – Συκεών του Νομού Θεσσαλονίκης,  με επιστολή του εκφράζει έντονες διαμαρτυρίες για τα κενά σε σχολεία της περιοχής, λόγω έλλειψης εκπαιδευτικών και για την αναστολή λειτουργίας ολοήμερου τμήματος σε Δημοτικό Σχολείο, κάνοντας λόγο για υποβάθμιση της εκπαιδευτικής διαδικασίας, στην Πρωτοβάθμια και Δευτεροβάθμια Εκπαίδευση.
[bookmark: _Hlk243909287]Ο Βουλευτής Αρκαδίας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ»     κ. Γεώργιος Παπαηλιού, κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία ο Αγροτικός Κτηνοτροφικός Συνεταιρισμός Αρκαδίας "Η Ένωση", με επιστολή του ζητά την παράταση της προθεσμίας που έχει δοθεί για την υποβολή δηλώσεων ΟΣΔΕ, μέχρι τις 30 Οκτωβρίου 2026 και αιτείται απάντησης. 
Ο Βουλευτής Πιερίας της Κ.Ο. «ΝΙΚΗ» κ. Κομνηνός Δελβερούδης, κατέθεσε αναφορά προς τους Υπουργούς Ψηφιακής Διακυβέρνησης και Παιδείας, Θρησκευμάτων & Αθλητισμού, με την οποία ο Σύλλογος Γονέων και Κηδεμόνων Νηπιαγωγείου και Δημοτικού Σχολείου Καρίτσας του Νομού Πιερίας, διατυπώνει την έντονη ανησυχία των γονέων, για την εγκατάσταση κεραίας κινητής τηλεφωνίας σε ιδιαίτερα μικρή απόσταση, από τις σχολικές μονάδες της Καρίτσας. 
Η Ανεξάρτητη Βουλευτής Βοιωτίας κυρία Παναγιού (Γιώτα) Πούλου,  κατέθεσε αναφορά προς τον Υπουργό Εθνικής Άμυνας, με την οποία η Πανελλαδική Ομοσπονδία Ενώσεων Στρατιωτικών, με έγγραφό της αναδεικνύει σοβαρά ζητήματα, σχετικά με την ασφάλεια και την καταλληλότητα των κτιριακών εγκαταστάσεων, όπου στεγάζονται τα Στρατιωτικά Δικαστήρια στο Ρουφ.


ΠΡΟΕΔΡΕΥΩΝ (Αθανάσιος Μπούρας): Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 2 Νοεμβρίου του 2026. 
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 145/21-10-2026 επίκαιρη ερώτηση του Βουλευτή Κερκύρας της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Αλεξάνδρου-Χρήστου Αυλωνίτη προς τον Υπουργό Εθνικής Οικονομίας και Οικονομικών με θέμα: «Γιατί η Κυβέρνηση αρνείται να υποχρεώσει τα funds να γνωστοποιούν το πραγματικό τίμημα εξαγοράς των δανείων και τα αφήνει ανεξέλεγκτα;».
2. Η με αριθμό 159/26-10-2026 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΚΚΕ κ. Εμμανουήλ Συντυχάκη προς τον Υπουργό Υγείας με θέμα: «Για τα οξυμένα προβλήματα στο Γενικό Νοσοκομείο Χανίων».
3. Η με αριθμό 138/21-10-2026 επίκαιρη ερώτηση της Βουλευτού Ευβοίας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Θεοδώρας Ακριώτου προς τον Υπουργό Ναυτιλίας και Νησιωτικής Πολιτικής με θέμα: «Τραγωδία στη Χίο με 15 νεκρούς. Η διερεύνηση της υπόθεσης και η κυβερνητική ευθύνη για την καταγραφή των επιχειρήσεων του Λιμενικού».
4. Η με αριθμό 134/20-10-2026 επίκαιρη ερώτηση του Βουλευτή Αχαΐας της Κοινοβουλευτικής Ομάδας της Νίκης κ. Σπυρίδωνος Τσιρώνη προς τον Υπουργό Υγείας με θέμα: «Εφαρμογή του άρθρου 84 του Ν. 5243/2025 - Θεσμική αναγνώριση της ευθύνης των υπευθύνων Αυτοτελών Γραφείων Φυσικοθεραπείας».
5. Η με αριθμό 167/26-10-2026 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλεξάνδρου Καζαμία προς τον Υπουργό Ανάπτυξης με θέμα: «Έρευνα του Πανελλήνιου Συλλόγου Υπαλλήλων ΟΑΕΔ (ΠΑΝΣΥΠΟ) για την κατακόρυφη αύξηση δαπανών καθαριότητας για νοσοκομεία και υπηρεσίες του Δημοσίου από ιδιώτες».
6. Η με αριθμό 132/19-10-2026 επίκαιρη ερώτηση της ανεξάρτητης Βουλευτού Αχαΐας κ. Αθανασίας (Σίας) Αναγνωστοπούλου προς τον Υπουργό Υποδομών και Μεταφορών με θέμα: «Επτά μήνες ακινητοποίησης του Οδοντωτού Διακοπτού - Καλαβρύτων χωρίς ολοκληρωμένο σχέδιο επαναλειτουργίας».
7. Η με αριθμό 142/21-10-2026 επίκαιρη ερώτηση του ανεξάρτητου Βουλευτή Ηρακλείου κ. Μιχαήλ Γαυγιωτάκη προς τον Υπουργό Εθνικής Οικονομίας και Οικονομικών με θέμα: «Ενίσχυση των ελέγχων για την προστασία των εργαζομένων στις υπηρεσίες διανομής στο Ηράκλειο Κρήτης».
8. Η με αριθμό 143/21-10-2026 επίκαιρη ερώτηση της ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Ατέλειωτος ο Γολγοθάς για τους αγρότες του Λιβαδερού και πολλών άλλων περιοχών της Περιφερειακής Ενότητας Κοζάνης η υποβολή δηλώσεων στον Ο.Σ.Δ.Ε.- Κίνδυνος απώλειας ενισχύσεων λίγο πριν από τη λήξη της προθεσμίας».
9. Η με αριθμό 149/23-10-2026 επίκαιρη ερώτηση του ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Αγροτικής Ανάπτυξης και Τροφίμων με θέμα: «Καταγγελίες για διάθεση 52 εκατ. ευρώ του LEADER Αλιείας σε επενδύσεις αμφισβητούμενης συνάφειας με την αλιεία».
10. Η με αριθμό 163/26-10-2026 επίκαιρη ερώτηση του ανεξάρτητου Βουλευτή Ξάνθης κ. Χουσείν Ζεϊμπέκ προς τον Υπουργό Αγροτικής Ανάπτυξης και Τροφίμων με θέμα: «Θα εφαρμοστεί και το 2026 η ΚΥΑ 3378/2025 για την κατανομή βοσκοτόπων;».
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 151/24-10-2026 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Φραγκίσκου (Φρέντυ) Παρασύρη προς τον Υπουργό Αγροτικής Ανάπτυξης και Τροφίμων με θέμα: «Ασφυκτική πίεση στον πρωτογενή τομέα της Κρήτης: Ανάγκη άμεσης θωράκισης του ελαιολάδου από τις ελληνοποιήσεις, αντιμετώπισης των στρεβλώσεων στην αγορά και οικονομικής στήριξης των αμπελουργών μέσω de minimis».
2. Η με αριθμό 160/26-10-2026 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας του ΚΚΕ κ. Χρήστου Τσοκάνη προς τον Υπουργό Ναυτιλίας και Νησιωτικής Πολιτικής με θέμα: «Να σταματήσει η παράδοση του λιμανιού του Κρόνου για στάθμευση βυτιοφόρων οχημάτων με πετρελαιοειδή απόβλητα και να αποδοθεί το παραλιακό μέτωπο της Ελευσίνας στον λαό της πόλης».
3. Η με αριθμό 146/22-10-2026 επίκαιρη ερώτηση του Προέδρου της Κοινοβουλευτικής Ομάδας της Νίκης και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών».
4. Η με αριθμό 154/26-10-2026 επίκαιρη ερώτηση της Βουλευτού Λασιθίου της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Αικατερίνης (Κατερίνας) Σπυριδάκη προς τον Υπουργό Αγροτικής Ανάπτυξης και Τροφίμων με θέμα: «Σε οικονομική ασφυξία οι ελαιοπαραγωγοί της Σητείας. Απροστάτευτο το ελληνικό ελαιόλαδο από την κυβερνητική αδράνεια».
5. Η με αριθμό 166/26-10-2026 Επίκαιρη Ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κοινοβουλευτικής Ομάδας του ΚΚΕ κ. Γεωργίου Λαμπρούλη προς τον Υπουργό Περιβάλλοντος και Ενέργειας με θέμα: «Επικίνδυνα επίπεδα ουρανίου νιτρικών, σιδήρου σε κοινότητες του Δήμου Ελασσόνας».
Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
«Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 30 Οκτωβρίου 2026, οι επίκαιρες ερωτήσεις που θα συζητηθούν είναι οι εξής: 
Η υπ’ αριθμ. 156/26-10-2026 επίκαιρη ερώτηση θα απαντηθεί από τον Αναπληρωτή Υπουργό Παιδείας, Θρησκευμάτων και Αθλητισμού κ. Ιωάννη Βρούτση.
Η υπ’ αριθμ. 168/26-10-2026 επίκαιρη ερώτηση θα απαντηθεί από τον Υφυπουργό Εξωτερικών κ. Αναστάσιο Χατζηβασιλείου.
Οι υπ’ αριθμ. 136/20-10-2026 και 139/21-10-2026 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.
Οι υπ’ αριθμ. 164/26-10-2026 και 165/26-10-2026 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.».
Κατόπιν τούτων, εισερχόμαστε στην πρώτη για σήμερα επίκαιρη ερώτηση, στην οποία θα απαντήσει ο Υφυπουργός Εξωτερικών κ. Τάσος Χατζηβασιλείου.
Είναι η πέμπτη με αριθμό 168/26-10-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Γιατί η Κυβέρνηση υποβαθμίζει τη σημασία της αναγνώρισης του παράνομου Τουρκο-Λιβυκού Μνημονίου από την Εθνοσυνέλευση της Βεγγάζης και γιατί δεν έλαβε προληπτικά μέτρα για να αποτρέψει την εξέλιξη αυτή;».
Κύριε συνάδελφε, κύριε Καζαμία, έχετε τον λόγο για την πρωτολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Καλημέρα, κύριε Χατζηβασιλείου. Νομίζω ότι αυτή είναι η πρώτη φορά που συζητάμε επίκαιρη ερώτηση από τότε που επανήλθατε στο Υπουργείο Εξωτερικών μετά την παραίτησή σας για την υπόθεση του ΟΠΕΚΕΠΕ.
Το θέμα για το οποίο σας ρωτώ είναι πάρα πολύ στην επικαιρότητα. Η Εθνοσυνέλευση της Ανατολικής Κυβέρνησης της Λιβύης, πριν από δέκα μέρες, στις 20 Οκτωβρίου, αναγνώρισε -κύρωσε, στην πραγματικότητα- το περιβόητο «Τουρκο-Λιβυικό» Μνημόνιο το οποίο είχε συναφθεί για πρώτη φορά τον Νοέμβριο του 2019 και για επτά χρόνια αρνείτο να το κάνει. Αυτό είναι μια σημαντική εξέλιξη. Η εξέλιξη αυτή ανατρέπει την προηγούμενη θέση της Κυβέρνησης, βάσει της οποίας επένδυε πολλά στο ότι η Ανατολική Κυβέρνηση της Λιβύης, η Κυβέρνηση Χαφτάρ, δεν κύρωνε και δεν αναγνώριζε το Τουρκο-Λιβυικό μνημόνιο. 
Μετά που είχαμε αυτήν την ανατροπή στις 20 Οκτωβρίου, την επόμενη μέρα ο κ. Γεραπετρίτης σε συνέντευξή του είπε κάποια περίεργα πράγματα. Είπε αρχικά ότι δεν ήταν απροσδόκητο -αλλά αυτό αφήνει το ερώτημα «Για πόσο καιρό το περιμένατε»- και δεν ήταν, λέει, ταυτόχρονα στο χέρι της Ελλάδας να το αποτρέψει. 
Επίσης, ο κ. Γεραπετρίτης είπε ότι όταν οι ισορροπίες οι ανθρωπογενείς θα άλλαζαν, μια τέτοια εξέλιξη ήταν αναμενόμενη. 
Επίσης, στη συνέντευξή του ο Υπουργός Εξωτερικών υιοθέτησε τη νομικίστικη άποψη ότι κατά τον ίδιο δεν υπάρχει καμία απολύτως συνέπεια σε ό,τι αφορά την εφαρμογή του μνημονίου αυτού και με τον τρόπο που το αναλύει, υποβαθμίζει τη γεωπολιτική σημασία που έχει η κύρωση του Τουρκο-Λιβυικού Μνημονίου από την Ανατολική Κυβέρνηση της Λιβύης. Αυτή τη στιγμή, και οι δύο πλέον κυβερνήσεις της Λιβύης αναγνωρίζουν το Τουρκο-Λιβυικό μνημόνιο, το οποίο είναι παράνομο και το οποίο αγνοεί το γεγονός ότι τα νησιά μας έχουν Υφαλοκρηπίδα και ΑΟΖ και βεβαίως διεμβολίζει τη σύνδεση ανάμεσα στην Ελλάδα και στην Κύπρο.
Και σας ρωτώ, αφού αυτή η εξέλιξη κατά τον κ. Γεραπετρίτη ήταν αναμενόμενη, από πότε εσείς την περιμένατε και τι κάνατε για να την αποτρέψετε μέχρι που κυρώθηκε το Τουρκο-Λιβυικό Σύμφωνο από τη Βουλή της Βεγγάζης; 
Και, δεύτερον, πέρα από τις ρηματικές και φραστικές καταδίκες επί του πρακτέου στο πεδίο, τι σκέφτεστε να κάνετε; 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Καζαμία. 
Κύριε Υπουργέ, έχετε τον λόγο για την απάντησή σας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Υφυπουργός!
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Ευχαριστώ, κύριε Πρόεδρε.
Κύριε Καζαμία, η θέση της Κυβέρνησης έναντι της πρόσφατης απόφασης του λιβυκού κοινοβουλίου είναι ξεκάθαρη και αδιαπραγμάτευτη. Προφανώς αποτελεί αρνητική πολιτική εξέλιξη, η οποία εγείρει σοβαρές ανησυχίες για την περιφερειακή σταθερότητα και ασφάλεια εδώ στη γειτονιά μας. Και η κύρωση αυτή δεν μεταβάλλει στο παραμικρό τη νομική πραγματικότητα. Το Τουρκο-Λιβυικό μνημόνιο ήταν και είναι παράνομο, άκυρο και πλήρως ανυπόστατο. Αντιβαίνει στο διεθνές δίκαιο, παραγνωρίζει τη γεωγραφία της περιοχής και θίγει ξεκάθαρα τα κυριαρχικά δικαιώματα όλων των παρακτίων κρατών στην περιοχή και φυσικά των δικαιωμάτων των νησιών. 
Εμείς, λοιπόν, επαναλαμβάνουμε ότι η κύρωση αυτή από την Ανατολική Λιβύη δεν θεραπεύει τον παράνομο χαρακτήρα του μνημονίου, δεν του προσδίδει καμία απολύτως νομιμότητα και δεν παράγει κανένα έννομο αποτέλεσμα σε βάρος της Ελλάδας. 
Και η Κυβέρνηση, κύριε Καζαμία, έχει αναπτύξει συγκεκριμένες πρωτοβουλίες προς την κατεύθυνση αυτή και ειδικά στο πεδίο άσκησης κυριαρχικών δικαιωμάτων. Υπενθυμίζω, λοιπόν, την υποδειγματική συμφωνία οριοθέτησης που υπογράψαμε με την Ιταλία για την ΑΟΖ, όπως επίσης και μια άλλη υποδειγματική συμφωνία για μερική οριοθέτηση με την Αίγυπτο πριν από μερικά χρόνια, με την οποία διεμβολίσαμε το ανυπόστατο αυτό μνημόνιο.
Δεν σταματήσαμε εκεί. Παρουσιάσαμε και τον χωροταξικό σχεδιασμό, όπου με έναν ολοκληρωμένο τρόπο δείξαμε το σχέδιό μας για την αξιοποίηση και οργάνωση του ελληνικού θαλάσσιου χώρου. Έχουμε προχωρήσει και σε προκήρυξη θαλασσίων οικοπέδων νοτίως της Κρήτης για εύρεση υδρογονανθράκων. Και εδώ να θυμίσω ότι σε λίγους μήνες ξεκινάει και η διαδικασία σεισμικών ερευνών. Συγχρόνως, έχουμε ενισχύσει κάθε στρατηγική συνεργασία με χώρες της περιοχής. Αξιοποιούμε βέβαια και τις τριμερείς μας συνεργασίες μέσα από τα σχήματα όπως είναι το «Ελλάδα-Κύπρος-Αίγυπτος», το «Ελλάδα-Κύπρος-Ισραήλ» και ούτω καθεξής. 
Όλες, λοιπόν, αυτές οι πρωτοβουλίες δείχνουν ότι η Ελλάδα δεν παρακολουθεί παθητικά όλες αυτές τις εξελίξεις στη γειτονιά μας. Σε ό,τι αφορά δε το δεύτερο ερώτημά σας περί αποφασιστικών μέτρων, θα ήθελα να υπογραμμίσω το εξής: Η αντίδραση της χώρας δεν εξαντλείται σε λεκτικές καταδίκες. Η χώρα, λοιπόν, ήδη έχει ενεργοποιήσει ένα ευρύ πλέγμα πρωτοβουλιών σε διμερές ευρωπαϊκό και σε πολυμερές επίπεδο, με αποτελέσματα τα οποία είναι απολύτως συγκεκριμένα.
Σας θυμίζω, λοιπόν, ότι σε διμερές επίπεδο ο ίδιος ο Υπουργός είχε μιλήσει με τον Αιγύπτιο ομόλογό του από την πρώτη στιγμή, ανανεώνοντας τη στρατηγική σχέση που έχουν οι δύο χώρες. Έχουμε την Αίγυπτο, την Κύπρο, το Ισραήλ, τη Γερμανία να καταδικάζουν απερίφραστα την απόφασης της Βουλής της Λιβύης. Σε ευρωπαϊκό επίπεδο έχουμε την ομόθυμη καταδίκη από τους Προέδρους του Ευρωπαϊκού Συμβουλίου, της Ευρωπαϊκής Επιτροπής, του Ευρωπαϊκού Κοινοβουλίου. Είχαμε δήλωση της Ύπατης Εκπροσώπου, της κ. Κάλλας, εξ ονόματος των είκοσι επτά κρατών-μελών εναντίον του Τουρκο-Λιβυικού Μνημονίου. Είχαμε την αντίδραση της Μόνιμης Αντιπροσώπου στον ΟΗΕ με εντολή του κυρίου Υπουργού και, φυσικά, εχθές είδαμε τον Πρωθυπουργό να θέτει το θέμα στο υψηλότερο δυνατό διεθνές επίπεδο, ο οποίος ξεκαθάρισε ουσιαστικά στον ΟΗΕ ότι οι παράνομες συμφωνίες όπως αυτή δεν αποτελούν διεθνή κανονικότητα. 
Θυμίζω ότι και στις 26 Οκτωβρίου, πριν από μερικές ημέρες, ο ίδιος ο Υπουργός Εξωτερικών έκανε δήλωση εκ μέρους διαφόρων χωρών, δηλαδή Ελλάδας, Αιγύπτου, Κύπρου, Μπαχρέιν, Αραβικών Εμιράτων και της Ευρωπαϊκής Ένωσης. Δηλαδή, συντονίζουμε κράτη-κλειδιά της περιοχής και χτίζουμε ένα μέτωπο δικαίου. 
Άρα, λοιπόν, η Ελλάδα δεν βρισκόταν και δεν βρίσκεται μόνη απέναντι στις εξελίξεις αυτές και δεν είναι διπλωματικά μόνη απέναντι στο παράνομο μνημόνιο. Η Ευρωπαϊκή Ένωση, αλλά και σημαντικές χώρες της περιοχής, στηρίζουν τις ελληνικές θέσεις. Θέλω να επισημάνω ότι η άσκηση εξωτερικής πολιτικής απαιτεί στρατηγική και όχι κινήσεις εντυπωσιασμού ή επικοινωνίας. Η αποφασιστικότητα σε καμία περίπτωση δεν ταυτίζεται με την κλιμάκωση. 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε.
Ορίστε, κύριε Καζαμία, έχετε τον λόγο για τη δευτερολογία σας.
ΑΛΕΞΑΝΔΡΟΣ ΚΑΖΑΜΙΑΣ: Κύριε Χατζηβασιλείου, θα έρθω στην απάντησή σας η οποία ήταν ιδιαιτέρως ανεπαρκής και επαναλάμβανε αυτά που ήδη ξέρουμε, αλλά θα ήθελα προηγουμένως να εστιάσω στο πρώτο μέρος της ερώτησης μου, στο οποίο δεν απαντήσατε καθόλου. 
Σας ρώτησα αν ήταν αναμενόμενη εξέλιξη, όπως είπε ο κ. Γεραπετρίτης την επόμενη μέρα. Από πότε την περιμένατε και τι κάνατε για να την αποτρέψετε; Ως προς αυτό, κύριε Χατζηβασιλείου, η απάντησή σας ήταν τίποτα. Σας λέω τώρα ότι ο κ. Γεραπετρίτης τον περασμένο χρόνο, στις 9 Σεπτεμβρίου του 2025, δήλωνε με υπερηφάνεια ότι ο ίδιος και η Κυβέρνηση Μητσοτάκη είναι η μόνη κυβέρνηση, έλεγε, η οποία συνομιλεί και με τις δύο κυβερνήσεις της Λιβύης. Το θυμάστε αυτό; 
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Ναι.
ΑΛΕΞΑΝΔΡΟΣ ΚΑΖΑΜΙΑΣ: Το θυμάστε. 
Να σας πω κάτι; Δεν ήταν η Ελληνική Κυβέρνηση η μόνη κυβέρνηση που συνομιλούσε με τις δύο κυβερνήσεις της Λιβύης. Από τον Απρίλιο του 2025, ο Χαφτάρ υιός είχε βρεθεί στην Τουρκία και είχε συνομιλίες. Και το ξέρατε! Και παραμυθιάζατε τον κόσμο και κάνατε πως δήθεν ελέγχετε την κατάσταση, ενώ είχε ξεφύγει από τον έλεγχο! Είναι γεγονός αυτό που σας λέω ή όχι; Το ξέρατε ή όχι; Πείτε στον ελληνικό λαό τι κάνατε από τότε. 
Να σας πω και κάτι δεύτερο. Το ξέρετε ότι προτού αλλάξει η ηγεσία -γιατί σ’ αυτό το αποδίδετε, αλλά η προετοιμασία γινόταν καιρό- και προτού αλλάξει ο Πρόεδρος της Βουλής των Αντιπροσώπων της Βεγγάζης στις 6 Οκτωβρίου, δηλαδή δεκατέσσερις μέρες προτού παρθεί η απόφαση, ο Χακάν Φιντάν είχε επισκεφθεί τη Βεγγάζη και μιλούσε για το Παλαιστινιακό και για το γεγονός, σύμφωνα με δημοσιεύματα τουρκικά από έγκυρες εφημερίδες, ότι η εμπλοκή της Κυβέρνησής σας με το Ισραήλ άνοιγε πεδίο για την κυβέρνηση της Βεγγάζης να στραφεί προς την Τουρκία, γιατί διαφωνούσε με τη στάση που έχετε στο Παλαιστινιακό. 
Τα ξέρετε αυτά; Καταλαβαίνετε γιατί σας κάνουμε κριτική για τον εναγκαλισμό σας με τον Νετανιάχου, εν μέσω γενοκτονίας για την εξάρτησή σας από το Ισραήλ; Αυτό μας στοιχίζει και θα πρέπει να εξηγήσετε στον ελληνικό λαό εάν τα ξέρατε αυτά και τι κάνατε για να τα σταματήσετε. 
Τώρα, ως προς την απάντησή σας, μου είπατε ξανά ότι δεν έχει νομικά αποτελέσματα. Μα, το ξέρουμε ότι δεν έχει νομικά αποτελέσματα, γιατί είναι παράνομο, αλλά έχει αποτελέσματα επί του πεδίου.
Τον κ. Κώστα Καραμανλή, πριν από πέντε μέρες τον ακούσατε, που έλεγε μπορεί να μην έχει νομικά αποτελέσματα, αλλά φτιάχνει τετελεσμένα. Εγώ την είχα πει αυτή τη λέξη στον κ. Γεραπετρίτη και μου έλεγε όχι, δεν υπάρχουν τετελεσμένα. Τα λέει ο πρώην Πρωθυπουργός από το κόμμα σας. Δεν το έχετε καταλάβει ότι δημιουργεί τετελεσμένα; 
Όσον αφορά τις διπλωματικές κινήσεις που έχουν γίνει τώρα και την παρουσίαση την πλημμελή που έκανε ο κ. Μητσοτάκης στο Συμβούλιο Ασφαλείας χθες το βράδυ -μα, αυτά όλα είναι φραστικά- σας λέω: Επί του πεδίου τι είστε έτοιμοι να κάνετε; Έχουμε, βέβαια, από το κόμμα σας τον κ. Καιρίδη, ο οποίος είπε ότι ήταν αποτυχία, αλλά μετά είπε ότι το είπε υπό πίεση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον πιέσανε! 
ΑΛΕΞΑΝΔΡΟΣ ΚΑΖΑΜΙΑΣ: Τον πιέσανε. 
Είχαμε και άλλους Βουλευτές, αλλά είχαμε και τον κ. Συρίγο, ο οποίος λέει ότι ήταν αποτυχία και πρέπει να επεκτείνετε τα χωρικά ύδατα στα δώδεκα μίλια. Εσείς τι λέτε; Θα κάνετε κάτι τέτοιο ή θα βλέπετε τα πράγματα χωρίς να κινείστε;
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Καζαμία. 
Ο κύριος Υφυπουργός έχει τον λόγο για τη δευτερολογία του. 
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Ευχαριστώ, κύριε Πρόεδρε.
Ξεπερνώ το γεγονός ότι τα βάλατε όλα στο μίξερ, κύριε Καζαμία, όπως και την αναφορά σας σε δήθεν πλημμελή παρουσία του Πρωθυπουργού εχθές στο Συμβούλιο Ασφαλείας. Η διεθνής κοινότητα άλλα έχει καταλάβει, αλλά δεν έχει σημασία, εγώ θα επανέλθω σε δύο ουσιώδη ζητήματα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ντροπιαστική εικόνα…
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Πρώτα απ’ όλα, στην αποτελεσματικότητα της ελληνικής εξωτερικής πολιτικής και δευτερευόντως, στον τρόπο με τον οποίο αντιμετωπίζουμε κάθε πρόκληση στη γειτονιά μας. 
Η εξωτερική πολιτική, λοιπόν, δεν αξιολογείται αποκλειστικά από τις αποφάσεις τρίτων χωρών, επί των οποίων καμία χώρα δεν μπορεί να διαθέτει τον απόλυτο έλεγχο. Αξιολογείται από τη συνέπεια θέσεων και την ικανότητα της κάθε χώρας να προστατεύει τα εθνικά της συμφέροντα.
Η πρόσφατη δε απόφαση της Λιβυκής Βουλής στη Βεγγάζη δεν μπορεί να εξεταστεί αποκομμένη από τις ενδολιβυκές συνθήκες που επικρατούν σήμερα εκεί. Προφανώς, συνδέεται με τη μεταβολή των πολιτικών ισορροπιών στην αφρικανική χώρα και όλες αυτές τις διεργασίες που λαμβάνουν χώρα εκεί για πιθανή επανένωση. Δεν οφείλεται, προφανώς, στην απουσία ελληνικών διπλωματικών πρωτοβουλιών ή κινήσεων.
Αντιθέτως, λοιπόν, θα σας θυμίσω ότι η Ελλάδα συνειδητά επέλεξε τα τελευταία χρόνια να έχει ανοιχτούς δίαυλους επικοινωνίας με όλες τις πλευρές της Λιβύης, επιδιώκοντας να έχουμε πολύ ισχυρότερο αποτύπωμα πολιτικό, διπλωματικό, οικονομικό. Να έχουμε συνεργασία, μάλιστα, και σε επίπεδο ακτοφυλακών. Μια πολύ σημαντική πτυχή, καθώς αντιλαμβάνεστε πόσο σημαντικό θα είναι αυτό, προκειμένου να περιορίσουμε τις παράνομες αφίξεις μεταναστών προς την Κρήτη. 
Η χώρα μας, λοιπόν, δεν αναμένει την έγκριση κανενός τρίτου, για να ασκήσει κάθε δικαίωμα που διαθέτει και που απορρέει από το Διεθνές Δίκαιο. Τα ασκεί με τον τρόπο και στο χρόνο που η ίδια επιλέγει, βάσει του εθνικού σχεδιασμού και προφανώς, βάσει του εθνικού συμφέροντος και το ίδιο θέλω να τονίσω ισχύει και για το αναφαίρετο δικαίωμά μας να επεκτείνουμε τα χωρικά μας ύδατα έως τα δώδεκα ναυτικά μίλια, σύμφωνα πάντα με το Διεθνές Δίκαιο της θάλασσας. 
Άρα, λοιπόν, επαναλαμβάνω ότι η Ελλάδα δεν βρίσκεται μόνη της απέναντι στο τουρκο-λιβυκό μνημόνιο. Χτίσαμε, σας είπα και νωρίτερα, ένα κοινό μέτωπο δικαίου με σημαντικές χώρες στην Εγγύς και τη Μέση Ανατολή. Οι στρατηγικές συνεργασίες, λοιπόν, που έχουμε αναπτύξει, τα τριμερή σχήματα στην Ανατολική Μεσόγειο, η σχέση με τις χώρες του Κόλπου, όλα αυτά ενισχύουν τη δυνατότητα της χώρας να διαμορφώνει ευρύτερες συγκλίσεις και να προωθεί κοινές θέσεις υπέρ της περιφερειακής σταθερότητας. Και να τονίσω, ότι διαθέτουμε και σημαντικά μέσα σε ευρωπαϊκό επίπεδο και αναφέρομαι, προφανώς, στις ευρωλιβυκές και τις ευρωτουρκικές σχέσεις. 
Η Ελλάδα, λοιπόν, διατηρεί στο ακέραιο όλα της τα δικαιώματα και είναι σαφές ότι θα προβεί σε κάθε αναγκαία ενέργεια, για να αντιμετωπίσει οποιαδήποτε απόπειρα εφαρμογής αυτού του παράνομου τουρκο-λιβυκού μνημονίου που θα έθιγε τα κυριαρχικά της δικαιώματα.
ΑΛΕΞΑΝΔΡΟΣ ΚΑΖΑΜΙΑΣ:…πότε το περιμένετε;
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Ολοκληρώνω, λοιπόν, με μια σαφή επισήμανση. Εμείς δεν πρόκειται να αποδεχθούμε τη δημιουργία παράνομων τετελεσμένων στην Ανατολική Μεσόγειο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι θα κάνετε;
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Η χώρα έχει και την αποτρεπτική ισχύ και το διπλωματικό κεφάλαιο και διεθνείς συμμαχίες, για να αποτρέψει κάθε αρνητικό προηγούμενο. Δεν υποτιμούμε τις εξελίξεις, ούτε εφησυχάζουμε, κύριε Καζαμία. Αντιθέτως, αξιοποιούμε τη διεθνή θέση της χώρας, τις πολύ σοβαρές και στέρεες συμμαχίες που έχει χτίσει, τις συνεργασίες που έχουμε και κάθε διαθέσιμο μέσο, για να υπερασπιστούμε αποτελεσματικά το εθνικό συμφέρον. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Εμείς ευχαριστούμε. 
Στην επόμενη επίκαιρη ερώτηση θα απαντήσει ο Αναπληρωτής Υπουργός Παιδείας, Θρησκευμάτων και Αθλητισμού, ο κ. Ιωάννης Βρούτσης.
Είναι η έκτη με αριθμό 156/26-10-2026 επίκαιρη ερώτηση πρώτου κύκλου του Ανεξάρτητου Βουλευτή Β΄ Θεσσαλονίκης κ. Νικολάου Παπαδόπουλου προς την προς την Υπουργό Παιδείας, Θρησκευμάτων και Αθλητισμού με θέμα: «Άρνηση Έκδοσης «Αθλητικών Δελτίων» σε αθλητές άνω των 12 ετών χωρίς αστυνομική ταυτότητα (Προσωπικό Αριθμό)».
Ο συνάδελφος κ. Παπαδόπουλος έχει τον λόγο για την πρωτολογία του.
ΝΙΚΟΛΑΟΣ ΠΑΠΑΔΟΠΟΥΛΟΣ: Ευχαριστώ πολύ, κύριε Πρόεδρε. 
Κύριε Υπουργέ, η Ένωση Ποδοσφαιρικών Σωματείων Μακεδονίας απαγορεύει την έκδοση αθλητικού δελτίου. Καλά ακούσατε!  Απαγορεύει την έκδοση αθλητικού δελτίου σε αθλητές άνω των 12 ετών που δεν διαθέτουν αστυνομική ταυτότητα. Σε σχετικές επιστολές και καταγγελίες γονέων αναφέρουν ότι η ένωση απαιτεί την αστυνομική ταυτότητα ως το μοναδικό έγγραφο ταυτοποίησης,  αρνούμενη κάθε άλλο έγγραφο ταυτοπροσωπίας. 
Σε αντίθεση με τα παραπάνω, υπάρχει νομικό πλαίσιο -το αναφέραμε κι άλλες φορές- έγγραφο από το 2007 του Υπουργείου Εσωτερικών της Γενικής Γραμματείας Δημόσιας Διοίκησης και Ηλεκτρονικής Διακυβέρνησης, που κατοχυρώνει την αποδεικτική ισχύ ακόμη και του διαβατηρίου παλαιού τύπου ή ακόμα και κομμένης αστυνομικής ταυτότητας κατά τη διεκπεραίωση διοικητικών διαδικασιών, γιατί τα βασικά στοιχεία, όπως ξέρετε, δεν αλλάζουν όνομα, επίθετο, ημερομηνία γέννησης, αλλά παραμένουν ίδια. 
Επιπροσθέτως, υπάρχει ο κώδικας της διοικητικής διαδικασίας άρθρο 3, παράγραφος 4, που δίνει τη δυνατότητα ταυτοποίησης και με άλλους τρόπους, με προσωρινή βεβαίωση αρμόδιας αρχής, με διαβατήριο, με άδεια οδήγησης, με ατομικό βιβλιάριο υγείας που διαθέτουν όλα τα παιδιά.
Επίσης, στην απάντηση που μου απέστειλε η Διεύθυνση της Δευτεροβάθμιας και Πρωτοβάθμιας Εκπαίδευσης της Κεντρικής Μακεδονίας για την εγγραφή στα σχολεία, είπε ότι μπορεί να χρησιμοποιηθεί πιστοποιητικό του δήμου, εάν δεν υπάρχει αστυνομική ταυτότητα που αυτεπάγγελτα εκμαιεύεται από τον διευθυντή από το my school.
Και ρωτώ: Είναι δυνατόν να αμφισβητείται η ισχύς διαβατηρίου ή άλλων εγγράφων μέσων ταυτοποίησης και να μην προβλέπονται εναλλακτικά μέσα ταυτοποίησης που ισχύουν μέχρι τώρα, όπως βεβαίωση από τα ΚΕΠ παρουσία γονέων ή σχετική βεβαίωση από το σχολείο φοίτησης του μαθητή με φωτογραφία;
Στο Υπουργείο Παιδείας Θρησκευμάτων και Αθλητισμού, άλλα ισχύουν για τη δυνατότητα εγγραφής των μαθητών στα σχολεία και άλλα ισχύουν για τα αθλητικά σωματεία, ενώ είστε το ίδιο Υπουργείο; Είναι σεβαστό στα ανήλικα παιδιά και στους γονείς για λόγους θρησκευτικής ελευθερίας, για λόγους συνειδήσεως, για λόγους προστασίας προσωπικών δεδομένων που δεν θέλουν να πάρουν ταυτότητα με προσωπικό αριθμό.
Ερωτάται, λοιπόν, η αρμόδια Υπουργός: Σε ποιες ενέργειες θα προβείτε για να πάψουν οι αυθαίρετες απαιτήσεις αθλητικών φορέων ή ακόμη και εθνικών ομάδων που εκβιάζουν τους χριστιανούς ορθόδοξους πολίτες μαθητές αυτής της χώρας, για να παραλάβουν δελτία αστυνομικής ταυτότητας με προσωπικό αριθμό;  Να αναζητήσετε ευθύνες από τους υπεύθυνους της Ένωσης Ποδοσφαιρικών Σωματείων Μακεδονίας και άλλες ενώσεις που σας είπα, όπου με τις πράξεις και τις συμπεριφορές τους ταλαιπωρούν τα παιδιά μας, αποκλείοντας τους από το μέλλον και τα όνειρα που κάνουν για τον αθλητισμό. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Παπαδόπουλο. 
Ο κύριος Υπουργός έχει τον λόγο για να απαντήσει.
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε. 
Είναι από τις ερωτήσεις, οι οποίες απαντώνται μονολεκτικά. 
Κύριε Παπαδόπουλε, όλα αυτά τα οποία ρωτάτε είναι εκτός τόπου και χρόνου. Η απάντηση είναι μία. Εφαρμόζεται ο νόμος για όλους τους Έλληνες. Μετά τα δώδεκα χρόνια όλοι οι Έλληνες πρέπει να έχουν ταυτότητα. Τελεία. Αυτή είναι η απάντησή μου.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Ο κ. Παπαδόπουλος έχει τον λόγο για τη δευτερολογία του.
ΝΙΚΟΛΑΟΣ ΠΑΠΑΔΟΠΟΥΛΟΣ: Αμφισβητείτε, δηλαδή, όλο το ισχύον νομικό πλαίσιο που υπάρχει και επεμβαίνετε φασιστικά.
Μην γελάτε! Περιμένετε καλύτερα τις εκλογές, για να δούμε εάν θα γελάσετε. Υπάρχουν δεκάδες καταγγελίες, υπάρχουν σοβαρά προβλήματα, υπάρχουν άνθρωποι που δεν μπορούν να ταξιδέψουν, υπάρχουν παιδιά που δεν μπορούν να αθληθούν και υπάρχουν και διευθυντές λυκείων που εκβιάζουν τον ελληνικό λαό, με το χριστεπώνυμο πλήρωμα. Επιτέλους, συνέλθετε!
Σας καταθέτω ενδεικτικά και για τα Πρακτικά έγγραφο-απάντηση από την Ένωση Ποδοσφαιρικών Σωματείων Μακεδονίας, που λέει ότι υποχρεώνονται όλοι οι Έλληνες ανήλικοι ποδοσφαιριστές που έχουν συμπληρώσει το δωδέκατο έτος της ηλικίας τους. Βέβαια, και εσείς ο ίδιος το είπατε, τι χρεία μαρτύρων έχουμε; Υποχρεώνονται να προσκομίζουν μόνο δελτίο ταυτότητας, γιατί δεν υπάρχει άλλη επιλογή. Το ίδιο και στην Ένωση Ποδοσφαιρικών Σωματείων Αθηνών, πάλι για την εγγραφή ανήλικου. Ανερυθρίαστα το είπατε εδώ ότι είναι και σε άλλες περιπτώσεις. Δηλαδή, οι ορθόδοξοι χριστιανοί είναι υπό διωγμόν! Πείτε το, ότι διώκετε τον κόσμο και τους επιβάλλετε προσωπικό αριθμό και ταυτότητα. Αυτά είναι ανήθικα πράγματα.
Το καταθέτω στα Πρακτικά.
(Στο σημείο αυτό ο Βουλευτής κ. Νικόλαος Παπαδόπουλος  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Στην πρωτολογία σας ανέφερα ότι υπάρχει νομικό πλαίσιο και από το Υπουργείο των Εσωτερικών αλλά και από τον Κώδικα Διοικητικής Διαδικασίας. Δηλαδή, καταπατάτε τους νόμους που είχε μέχρι τώρα αυτό το κράτος; Τι το περάσατε εσείς στη Νέα Δημοκρατία; Έχετε τρελαθεί τελείως, μου φαίνεται. 
Απίστευτα πράγματα! Υπάρχουν τόσα μέτρα εναλλακτικής ταυτοποίησης. Εδώ, πριν από δύο εβδομάδες, δεν ήταν άλλος συνάδελφός σας τόσο θρασύς σαν και εσάς, κύριε Βρούτση. Άλλος, από το Βήμα εδώ πέρα, είπε ότι δεν χρειάζεται ταυτότητα, αλλά μπορεί να χρησιμοποιηθεί το πιστοποιητικό του δήμου και αυτεπάγγελτα, μάλιστα, μπορεί να το εκμαιεύσει ο διευθυντής. Τώρα ήρθατε εσείς εδώ με σπαθί ξεγυμνωμένο. Έρχεστε σε αντίθεση με τη μεγάλη πλειοψηφία του ελληνικού λαού. Είναι ντροπή αυτό που άκουσα σήμερα από τον στόμα σας! Πριν δυο εβδομάδες, άλλος συνάδελφός σας εδώ, από το ίδιο Βήμα της Βουλής, μίλησε για τις πανελλήνιες εξετάσεις και είπε ότι από το πληροφοριακό σύστημα «myschool» ο διευθυντής εκμαιεύει τα στοιχεία. 
Στις 12 Οκτωβρίου έκανα την ερώτηση και ενώ δεν το αποδέχτηκε ο συνάδελφός σας, στις 16 Οκτωβρίου βρέθηκε διευθύντρια, του 3ου Γενικού Λυκείου Τρίπολης, να εκβιάσει πάλι μαθητές και γονείς. Για να δείτε πώς εκβιάζονται οι Έλληνες επί των ημερών σας, διευθύντρια σχολείου είπε: «Κατόπιν επικοινωνίας με τη Διεύθυνση Δευτεροβάθμιας Εκπαίδευσης Αρκαδίας, δεν προβλέπεται η δυνατότητα υποβολής αίτησης συμμετοχής στις πανελλαδικές εξετάσεις από τον υποψήφιο που δεν διαθέτει ταυτότητα και διαβατήριο». Να πείτε και εσείς ακριβώς τι γίνεται, να ξέρει ο ελληνικός λαός με ποιους έχει να κάνει. 
Το ζήτησα εδώ και δυο εβδομάδες. Γιατί δεν εκδίδετε εγκύκλιο προς στους διευθυντές των σχολείων, για να τους θυμίσετε την ισχύουσα νομοθεσία; Εκτός και εάν την καταπατάτε. Να σταματήσει, επιτέλους, ο εκβιασμός των μαθητών και των γονέων! 
Επανέρχομαι στο ζήτημα με τα αθλητικά σωματεία. Γιατί δεν εφαρμόζετε στις ενώσεις των ποδοσφαιρικών σωματίων τα προβλεπόμενα εναλλακτικά μέσα ταυτοποίησης; Άλλα ισχύουν για τους μαθητές, που μας είπε την προηγούμενη εβδομάδα ο συνάδελφός σας και άλλα ισχύουν για τα ποδοσφαιρικά σωματεία; Το ίδιο Υπουργείο δεν είναι; 
Λαμβάνουμε καθημερινά απίστευτα γεγονότα επί των ημερών σας. Όποιοι άλλοι για λόγους συνείδησης, κύριε Υπουργέ, ξέρετε ότι απαλλάσσονται ακόμα και από τη στρατιωτική θητεία. Γιατί δεν γίνεται σεβαστό για τους ορθόδοξους, για ανήλικα παιδιά που οι γονείς τους δεν θέλουν να πάρουν προσωπικό αριθμό; Δεν το καταλαβαίνω, γιατί υποχρεώνετε, γιατί βασανίζετε τον ελληνικό λαό; Ό,τι κάνατε με τα εμβόλια, το κάνετε τώρα με τον προσωπικό αριθμό. 
Σας ρωτώ, λοιπόν, κύριε Υπουργέ: Πείτε μας, πότε θα στείλετε εγκύκλιο στις αθλητικές ενώσεις να πάψουν οι αυθαίρετες απαιτήσεις και οι εκβιασμοί για τον προσωπικό αριθμό και τις ταυτότητες;
ΠΡΟΕΔΡΕΥΩΝ (Αθανάσιος Μπούρας):  Κύριε Υπουργέ, έχετε τον λόγο για τη δευτερολογία σας. 
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Θα συνιστούσα στον συνάδελφο κ. Παπαδόπουλο περισσότερη ψυχραιμία, αλλά είναι δικό του θέμα. Μόνο παραλήρημα είναι αυτό που κάνετε τώρα, κύριε Παπαδόπουλε, που συγχέετε πράγματα ακατανόητα. 
ΝΙΚΟΛΑΟΣ ΠΑΠΑΔΟΠΟΥΛΟΣ: Και φασισμός είναι αυτό που κάνετε εσείς!
ΠΡΟΕΔΡΕΥΩΝ (Αθανάσιος Μπούρας): Μη διακόπτετε, κύριε Παπαδόπουλε. Ακουστήκατε χωρίς διακοπή.
ΝΙΚΟΛΑΟΣ ΠΑΠΑΔΟΠΟΥΛΟΣ: Βασανίζετε τον ελληνικό λαό. Ντροπή σας!
ΠΡΟΕΔΡΕΥΩΝ (Αθανάσιος Μπούρας): Τα ξέρει ο ελληνικός λαός. Ξέρει γράμματα καλά, διαβάζει, ακούει, βλέπει και αποφασίζει. 
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Καθίστε, καθίστε. 
ΝΙΚΟΛΑΟΣ ΠΑΠΑΔΟΠΟΥΛΟΣ: Αυτό που είπατε, κύριε Υπουργέ, θα σας στιγματίσει σε όλη την πορεία σας. Ντροπή σας!
ΠΡΟΕΔΡΕΥΩΝ (Αθανάσιος Μπούρας): Μη διακόπτετε. Αφήστε τον Υπουργό να μιλήσει. 
Κύριε Υπουργέ, συνεχίστε.
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Ναι, κύριε Πρόεδρε. Βλέπετε καμιά φορά ο ελληνικός λαός με τις επιλογές του τι φέρνει στο ελληνικό Κοινοβούλιο. Λυπάμαι, κύριε Παπαδόπουλε, και ο τρόπος σας και η συμπεριφορά σας είναι πράγματα απαράδεκτα. 
ΝΙΚΟΛΑΟΣ ΠΑΠΑΔΟΠΟΥΛΟΣ: …τον φασισμό σας. 
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Απαράδεκτοι είναι και οι χαρακτηρισμοί σας! Δεν κοσμούν ούτε τη Βουλή ούτε το επίπεδο που πρέπει να έχει ένας Βουλευτής. 
ΝΙΚΟΛΑΟΣ ΠΑΠΑΔΟΠΟΥΛΟΣ: Απαράδεκτοι είστε εσείς!
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Εν πάση περιπτώσει, δικαίωμά σας. Τοποθετηθείτε όπως θέλετε.
Κύριε Πρόεδρε, τα πράγματα είναι πάρα πολύ απλά: Πρώτον, είναι νόμος του κράτους και οι νόμοι του κράτους εφαρμόζονται για όλους τους Έλληνες. 
Δεύτερον, το θέμα το επίμαχο για τις ταυτότητες, που πάτε να το συνδέσετε με την Εκκλησία, πρέπει να σας πω -και το γνωρίζετε- ότι η ίδια η Εκκλησία έχει αναγνωρίσει το νέο τύπο των ταυτοτήτων. Τι είναι αυτά που συζητάτε; 
Τρίτον, θα σας πω ότι είμαι Υπουργός Αθλητισμού. Τετρακόσιες πενήντα δύο χιλιάδες εννιακόσες εξήντα ένας είναι οι αθλητές με βάση τα στοιχεία της πλατφόρμας «Κούρος». Εγώ δεν έχω πάρει καμία διαμαρτυρία στο Υπουργείο.
ΝΙΚΟΛΑΟΣ ΠΑΠΑΔΟΠΟΥΛΟΣ: Είναι δεκάδες.
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Τετρακόσιες πενήντα δύο χιλιάδες εννιακόσιοι εξήντα ένας είναι οι αθλητές που ενεγράφησαν με δελτία το 2025 με τα στοιχεία από την πλατφόρμα «Κούρος». Εγώ δεν έχω πάρει καμία καταγγελία. Εσείς πού τις βρίσκετε; Τις βρίσκετε μόνος σας; Κάθεστε και κάνετε μόνος σας ζητήματα κοινοβουλευτικού ελέγχου;
Τέταρτον, οι οργανώσεις και οι ομοσπονδίες έχουν το αυτοδιοίκητο. Το αυτοδιοίκητο των ομοσπονδιών καθορίζεται με βάση τον νόμο. Η ΕΠΟ κάνει μια χαρά τη δουλειά της. Και οι ΕΠΣ κάτω από την ΕΠΟ, επίσης, ευθυγραμμίζονται με τον νόμο. Δεν υπάρχουν αλλού τέτοια θέματα, κύριε Πρόεδρε. Είναι μοναδικά αυτά που φέρνει ο κ. Παπαδόπουλος.
Εν πάση περιπτώσει, κλείνω με το εξής: Εμείς ευθυγραμμιζόμαστε με τον νόμο, ο οποίος λέει τα συγκεκριμένα χαρακτηριστικά και έτσι λειτουργούν, όχι μόνο η ΕΠΟ και η ΕΠΣ της Μακεδονίας, την οποία αναφέρατε, αλλά όλες οι ομοσπονδίες της χώρας για όλους τους αθλητές και πολύ καλά κάνουν και έτσι είναι το σωστό. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ.
Στις επόμενες δύο επίκαιρες ερωτήσεις θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος.
Εισερχόμαστε στη συζήτηση της πρώτης με αριθμό 136/20-10-2026 επίκαιρης ερώτησης πρώτου κύκλου του Βουλευτή Χίου της Κ.Ο. ΝΕΑ ΔΗΜΟΚΡΑΤΙΑ κ. Παναγιώτη (Νότη) Μηταράκη προς τον Υπουργό Υποδομών και Μεταφορών, με θέμα: «Προβλήματα εισροής υδάτων στο νέο κτίριο του Αεροδρομίου Χίου «Όμηρος»». 
Κύριε συνάδελφε, έχετε τον λόγο για την πρωτολογία σας. 
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε. 
Αξιότιμε κύριε Υπουργέ, η Χίος συζητάει εδώ και δεκαετίες την ανάγκη να δημιουργηθεί ένα νέο αεροδρόμιο και η πραγματικότητα είναι ότι είναι αυτή η Κυβέρνηση, το δικό σας Υπουργείο, που αυτό το όνειρο για το νησί το κάνει πραγματικότητα. 
Στο θέμα του κτιρίου, το κτίριο ξεκίνησε μετά από δεκαετίες καθυστερήσεων το 2022 και το παραδώσαμε το 2025. Όμως, τη 12η Οκτωβρίου είδαμε όλοι εικόνες στην τηλεόραση και στο διαδίκτυο με πολύ σημαντική εισροή υδάτων σε μέρος του νέου κτιρίου. Για να μην μασάω τα λόγια μου -και με συγχωρείτε για τη λαϊκή φράση-, έγινε ρεζίλι το νησί με αυτές τις εικόνες. Νομίζω ότι θα συμφωνήσετε και εσείς. 
Ειπώθηκε ότι δεν είχαν γίνει οι απαραίτητοι καθαρισμοί. Έγιναν οι απαραίτητοι καθαρισμοί. Προχθές, πράγματι, σε πολύ λιγότερο βαθμό και σε ημέρες με πάρα πολύ έντονη βροχόπτωση είχαμε μία πολύ μικρότερη -από ό, τι φάνηκε σε δημοσιεύματα- εισροή υδάτων.
Προφανώς, ένα καινούργιο κτίριο δεν μπορεί να αντιμετωπίζει τέτοια προβλήματα και θέλω να σας ρωτήσω απλά: Γιατί παρατηρήθηκε αυτό το φαινόμενο σε ένα αεροδρόμιο, το οποίο ανήκει στο ελληνικό δημόσιο, ανήκει στην Υπηρεσία Πολιτικής Αεροπορίας; Δεν είναι ένα από τα αεροδρόμια, τα οποία ιδιωτικοποιήθηκαν το 2014. Είναι ένα δημόσιο αεροδρόμιο ο Κρατικός Αερολιμένας «Όμηρος» της Χίου. Γιατί υπάρχει αυτή η εισροή υδάτων; Ποιος ευθύνεται; Έχουν καταλογιστεί οι ευθύνες; Θα δοθούν αποζημιώσεις για όποια μηχανήματα καταστράφηκαν από την εισροή υδάτων; Τι ενέργειες θα γίνουν, ώστε να μην ξαναδούμε αυτές τις εικόνες να κάνουν τον κύκλο του διαδικτύου;
Σας ευχαριστώ, κύριε Υπουργέ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μηταράκη. 
Κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αγαπητέ κύριε Βουλευτά, χρησιμοποιήσατε μία πολύ σωστή λέξη. Στον σωστό χρόνο είπατε «παραδώσαμε». Και το «παραδώσαμε» δεν αφορά μόνο στην Κυβέρνηση, αφορά και στην προσωπική σας συμβολή στο έργο της απόδοσης του Αεροδρομίου της Χίου σε χρήση. Ξέρω πολύ καλά ότι ήσασταν από τους επισπεύδοντες αυτής της υπόθεσης, γιατί πραγματικά η Χίος χρειάζεται ένα αεροδρόμιο.
Όπως ξέρετε, η παρέμβαση στο αεροδρόμιο δεν περιορίζεται μόνο στη νέα αίθουσα, η οποία παραδόθηκε, αλλά επεκτείνεται και στο άλλο θέμα, που επίσης αυτή την εποχή έχει δει το φως της δημοσιότητας και είναι η επέκταση του διαδρόμου απογειώσεων. 
Σε ό,τι αφορά στο κτίριο, είπατε και μόνος  διάγνωση. Η διάγνωση είναι ότι υπήρχαν υδρορροές, οι οποίες ήταν βουλωμένες. 

Φαίνεται ότι ήταν βουλωμένες για μεγάλο χρονικό διάστημα στο πρώτο γεγονός, το οποίο εσείς περιγράψατε και γι’ αυτό υπήρχε μεγάλη εισροή υδάτων. Ήταν βουλωμένες και στο δεύτερο επεισόδιο με μικρότερη εισροή  υδάτων, γιατί είχε προηγηθεί ένας καθαρισμός από την εταιρεία την ανάδοχο, την οποία είχε στείλει η Υπηρεσία του Υπουργείου Υποδομών και Μεταφορών για να δει τι ακριβώς συμβαίνει. 
 Σε κάθε περίπτωση, είναι προφανές ότι εδώ υπάρχει μια παράλειψη. Ποια είναι  η παράλειψη; Να ακολουθηθεί ένα πρωτόκολλο το οποίο υπάρχει και το οποίο επιβάλλει στους διαχειριστές του Αεροδρομίου, εν προκειμένω στα στελέχη της ΥΠΑ, τα οποία βρίσκονται στο Αεροδρόμιο και στους υπεργολάβους της υπηρεσίας να καθαρίζουν κάθε μήνα τις υδρορροές του δώματος του κτηρίου, το οποίο παραδώσαμε. Αυτό, δεν γινόταν.
 Δεν θα μπω σε ζητήματα ευθυνών ή σε οτιδήποτε άλλο σχετικό. Είναι ζητήματα της Υπηρεσίας Πολιτικής Αεροπορίας, τα οποία φαντάζομαι ότι θα τα λύσει εσωτερικά η υπηρεσία. Θα σας πω όμως, ότι αυτό το οποίο κάναμε είναι ότι καλέσαμε τον ανάδοχο με πρωτοβουλία και του Γενικού Γραμματέα του Υπουργείου και του ζητήσαμε να κάνει μια πατέντα, να βρει έναν τρόπο, ώστε να μην υπάρξει ξανά φαινόμενο αποκλεισμού των υδρορροών και να μην επαναληφθούν τέτοια επεισόδια. Διότι συμφωνώ μαζί σας ότι είναι ντροπή να γίνεται αυτό.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
  Τώρα το να γίνεται πολιτικό ζήτημα όλο αυτό -και δεν αφορά εσάς αυτή η παρατήρηση-  είναι κάτι το οποίο είναι υπερβολή και είναι λάθος και για το Νησί αλλά και για το ίδιο το γεγονός. 
Θυμάστε πάρα πολύ καλά ότι αυτό που είπατε προηγουμένως -και στο οποίο συμφώνησα- είναι ότι παραδώσαμε ένα έργο, έγινε με απόλυτη σεμνότητα και με απόλυτη ταπεινότητα. Δεν υπήρξαν ούτε μεγάλες εκδηλώσεις ούτε μεγάλες δηλώσεις. Έγινε μια απόδοση ενός χώρου, ο οποίος ολοκληρώθηκε κατασκευαστικά άρτια με όλους τους κανόνες της επιστήμης και της τέχνης -όπως ξέρετε- και από μία εταιρεία η οποία έχει πολύ υψηλή εμπειρία στα έργα τα κτιριακά, ώστε να μπορεί κανείς να τις αποδώσει ευθύνες παραλήψεων ή λαθών  που οδήγησαν σε τέτοια επεισόδια. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. Τα υπόλοιπα θα τα πείτε στη δευτερολογία σας. 
 ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Με το ίδιο πνεύμα λογικής, θα πρέπει να αντιμετωπίσουμε και το θέμα της επέκτασης, το οποίο φαντάζομαι θα θίξετε στην δευτερολογία σας.
ΠΡΟΕΔΡΕΥΩΝ (Αθανάσιος Μπούρας):  Ορίστε κύριε Μηταράκη, έχετε τον λόγο για δευτερολογία σας.
ΝΟΤΗΣ ΜΗΤΑΡΑΚΗΣ: Ευχαριστώ, κύριε Πρόεδρε.
Κύριε Υπουργέ, χαίρομαι που λέτε, ότι θα υπάρξει μια παρέμβαση, μια πατέντα, όπως ωραία το ονομάσατε, για να μην υπάρξει αντίστοιχο φαινόμενο. Θέλω να πιστεύω όμως ότι και η Υπηρεσία Πολιτικής Αεροπορίας πλέον, θα εφαρμόσει το πρωτόκολλο συντήρησης και καθαρισμού με απόλυτο σεβασμό στη μηνιαία, όπως είπατε, ανάγκη καθαρισμών. 
 Δράττομαι της ευκαιρίας να αναφερθώ στο θέμα της επέκτασης του διαδρόμου του Αεροδρομίου της Χίου. Είναι ένα πάρα πολύ σημαντικό έργο. Ο διάδρομος επεκτείνεται από τα 1500 μέτρα στα 1800, με αποτέλεσμα από το καλοκαίρι του 2027, Θεού θέλοντος, να μπορεί το Αεροδρόμιο να υποδεχτεί μεγαλύτερα αεροσκάφη και αυτό θα συμβάλλει στην τουριστική ανάπτυξη του νησιού. 
 Έχει γίνει τεράστιο θέμα συζήτησης το επικείμενο κλείσιμο του Αεροδρομίου. Και ξέρετε, στην πολιτική μου καριέρα, κύριε Ταχιάο,, πάντα μιλάω με ειλικρίνεια και αποφεύγω να παρασυρθώ από τις σειρήνες του λαϊκισμού που πολλοί συνάδελφοί μου και άλλοι τοπικοί παράγοντες στη Χίο έλκονται, όταν υπάρχουν μεγάλα ζητήματα. 
Πράγματι το Αεροδρόμιο πρέπει να κλείσει. Άρα, το λέω ξεκάθαρα στους Χιώτες πως ναι, το Αεροδρόμιο πρέπει να κλείσει. Αν θέλετε, κύριε Υπουργέ, εδώ έχετε κάνει ένα επικοινωνιακό, δεν θα πω λάθος, αλλά δεν έχουμε εξηγήσει στην τοπική κοινωνία γιατί κλείνει. Εμείς που ξέρουμε το έργο αντιλαμβανόμαστε τις μεγάλες ανάγκες που υπάρχουν για την ανακατασκευή του υφιστάμενου διαδρόμου. Δεν θα υπάρχει διάδρομος. Ο κόσμος δεν το ξέρει. Ίσως θα έπρεπε -και θα το πούμε και την Τετάρτη στη σύσκεψη υπό τον Αντιπρόεδρο της Κυβέρνησης, τον κ. Χατζηδάκη- να υπάρξει μια ενημέρωση από πλευρά είτε της ΥΠΑ είτε του Υπουργείου είτε του αναδόχου, ώστε να εξηγηθεί σε απλά ελληνικά και κατανοητή γλώσσα στον κόσμο, τι είναι το έργο που γίνεται.
 Και επίσης, θέλω να πω ότι ορθώς κλείνουμε τον Νοέμβριο. Πρέπει να τελειώσει αυτό το έργο. Δεν μπορεί να σέρνεται. Και ήδη υπάρχει ο περιορισμός του διαδρόμου στη φάση Α από τα 1500 μέτρα στα 1000 μέτρα. Και αυτό που αρχικά είχε προβλεφθεί ίσως ήταν λάθος, δηλαδή το να πάμε στα 800 μέτρα, γιατί θα οδηγούσαν σε καθημερινές ακυρώσεις και τελικά θα ήμασταν έξι μήνες χωρίς αεροδρόμιο αντί για τέσσερις. Αυτά λοιπόν, είναι όλα καλά!
Θέλω όμως να σας ρωτήσω με ειλικρίνεια: Στις 16 Μαρτίου το πρωί, ήδη οι αεροπορικές εταιρείες πουλάνε εισιτήρια. Εγώ έκλεισα στις 16 Μαρτίου στις 06.50 το πρωί από Αθήνα για Χίο. Έχουμε εξασφαλίσει στο σχεδιασμό, στο ανθρώπινο δυναμικό, στα υλικά, στα μηχανήματα και στις διαδικασίες πιστοποίησης που οι ΥΠΑ και η ΑΠΑ θα πρέπει να κάνουνε πιθανόν, ώστε 16 Μαρτίου να επιτρέπεται να πετάξουν αεροσκάφη, δηλαδή σχεδιασμός, ανθρώπινο δυναμικό, μηχανήματα, υλικά πιστοποίησης. Έχουν γίνει από το αρμόδιο Υπουργείο, το Υπουργείου σας, όλες οι απαραίτητες πρόδρομες ενέργειες, ώστε 16 Νοεμβρίου το πρωί από τα ξημερώματα να δουλεύει το εργοτάξιο και 15 Μαρτίου βράδυ να υπάρχει η ολοκλήρωση η τεχνική  και η αδειοδότηση -αν απαιτείται, δεν γνωρίζω- όπου απαιτείται, ώστε το πρωί της 16ης Μαρτίου να πετάξουν κανονικά τα αεροσκάφη; Αυτό ρωτάνε οι πολίτες. Νομίζω είναι ένα πολύ δίκαιο ερώτημα. 
Κλείνουμε για τέσσερις μήνες την αεροπορική σύνδεση του πέμπτου μεγαλύτερου νησιού της χώρας με πενήντα χιλιάδες κατοίκους, αντιλαμβάνεστε πόσο δύσκολο είναι αυτό για μια τοπική κοινωνία. Θέλω να ξέρω για να μπορώ και εγώ να το λέω στους πολίτες του νησιού μου: Έχουμε λάβει όλα τα απαραίτητα μέτρα, ώστε Θεού θέλοντος και καιρού επιτρέποντος, απρόβλεπτου εξαιρούμενου, να είμαστε σε θέση να παραδώσουμε το έργο στην ώρα του; 
Σας ευχαριστώ.  
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
Κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κατ’ αρχάς έχετε δίκιο σε ό, τι αφορά την αναστάτωση στο Νησί. Να μην το σχολιάσουμε, είναι προφανές ότι όταν κλείνει τέσσερις μήνες το αεροδρόμιο, παρά το γεγονός ότι εξυπηρετεί μόνο τέσσερις πτήσεις την ημέρα -είναι μικρός ο αριθμός για ένα νησί το οποίο έχει και τουριστική εν πάση περιπτώσει δραστηριότητα- είναι κάτι το οποίο δημιουργεί στην τοπική κοινωνία ένα πρόβλημα. Το ξέρουμε όλοι, το έχω επισκεφθεί πολλές φορές το Νησί σας και το ξέρω. 
Τώρα, πρέπει να πούμε όμως το εξής, ότι είναι αναπόφευκτο το να κλείσει.  Και η αρχική εικόνα μάλλον ήταν λάθος. Δηλαδή τα 870 μέτρα που έμειναν περίπου σε διάδρομο για προσγείωση, σε υγρό διάδρομο οδηγούν σε ακύρωση της πτήσης. Αυτό είναι σαφές και γι’ αυτό δεν υπήρξαν και απαντήσεις των αεροπορικών εταιρειών στο ερώτημα της ΥΠΑ εάν θα συνεχίσουν να εκτελούν τα δρομολόγια από και προς το νησί. 
Τώρα, έχετε και ένα δίκιο στο εξής, ότι το έργο δεν επικοινωνήθηκε. Βεβαίως, είναι παράδοξο σε ένα νησί -και πάλι δεν αφορά εσάς- όπου όλοι έχουν άποψη για όλα και μάλιστα λεπτομερή άποψη για όλα να μην έχουν εικόνα του έργου ή να αντιμετωπίζουν την εικόνα του έργου κατά το δοκούν ανάλογα με τις εκάστοτε στοχεύσεις. Επαναλαμβάνω ότι δεν αφορά εσάς αυτή η παρατήρηση.  
Εγώ δεν έχω καμία αντίρρηση, ακόμα και τώρα, παρά το γεγονός ότι ο συνάδελφός σας με έχει ανακηρύξει persona non grata στο νησί, να έρθω και να κάτσω να συζητήσω με τους τοπικούς φορείς με τους οποίους έχουμε βρεθεί πολλές φορές και να τους κάνουμε μια παρουσίαση του έργου για να δούμε ποια είναι τα πραγματικά προβλήματα. Διότι τελικά το τετράμηνο που επελέγη είναι η συντομότερη λύση για να μπορέσει να αποδοθεί στο σύνολό του -αυτό έχει σημασία- ανακατασκευασμένος ο διάδρομος. Διότι πρέπει να ξηλωθούν μεγάλα τμήματα του υφισταμένου διαδρόμου που έχουν υποσκαφές, που έχουν προβλήματα. Είναι περίπου 80.000 κυβικά μέτρα χώματος, τα οποία πρέπει  να τοποθετηθούν και να συμπιεστούν και να γίνουν οι αντίστοιχες επιχώσεις και να πάρει και τις κλήσεις που πρέπει ο διάδρομος που, ούτως ή άλλως, η επέκταση αυτή τη στιγμή έχει και μια διαφορά υψομετρική από τον παλαιό διάδρομο. Μην μπαίνουμε σε τεχνικές λεπτομέρειες. Είναι ζητήματα τα οποία πρέπει να τα αντιμετωπίσουμε και θα τα αντιμετωπίσουμε. 
Εδώ είμαστε, εφόσον το θέλετε, να περιγράψουμε το έργο στους κατοίκους της Χίου. Ξέρω ότι και εσείς ο ίδιος έχετε εξαντλήσει όλη σας την επιρροή για να μπορέσετε να διασφαλίσετε και την ακτοπλοϊκή σύνδεση του νησιού σε αυτό το διάστημα, ως εναλλακτική της απώλειας των πτήσεων. Εδώ είμαστε για να τα  αντιμετωπίσουμε.
Τώρα σε ό,τι αφορά το ίδιο το έργο, πρέπει να σας πω ότι έχω καλέσει ήδη στο Γραφείο μου μαζί με τον Γενικό Γραμματέα του Υπουργείου, τον ανάδοχο του έργου, στο οποίον εξηγήθηκε ότι δεν πρόκειται να γίνει αποδεκτή καμία καθυστέρηση, ούτε καμία αιτιολόγηση καθυστέρησης, ότι πάντα επισείεται ο κίνδυνος των  ποινικών ρητρών που προβλέπονται από τη σύμβαση, άρα πρέπει να είναι ξεκάθαρο το πώς θα προχωρήσει. Δήλωσε την ετοιμότητά του στο μεγαλύτερο μέρος των εργασιών που πρέπει να γίνουν. Έπεται τώρα και η συνεννόηση με την ΥΠΑ, που όπως ξέρετε είναι αρμοδιότητα του Υπουργού του κ. Δήμα, γιατί είναι η ΥΠΑ αυτή η οποία πρέπει να προχωρήσει τις εργασίες πιστοποίησης του αεροδρομίου και κατά τα πρότυπα της EASA, κάτι το οποίο θα ακολουθήσει την κατασκευή. 
Στο χρονοδιάγραμμα, το οποίο συζητήσαμε με τον ανάδοχο, συμπεριλαμβάνεται και όλη η σχετική διαδικασία της ΥΠΑ, δηλαδή μέσα στο τετράμηνο να έχουν τελειώσει αυτές οι εργασίες.  
Με βάλατε σε έναν πειρασμό να πάω κι εγώ να βγάλω ένα εισιτήριο για το νησί σας στις 16 Μαρτίου, εφόσον βεβαίως αρθεί η ανακήρυξή μου ως persona non grata. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. 
Προχωράμε στην τέταρτη με αριθμό 139/21-10-2026 επίκαιρη ερώτηση πρώτου κύκλου της Βουλευτού Ευβοίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Θεοδώρας Ακριώτου προς τον Υπουργό Υποδομών και Μεταφορών με θέμα: «Βόρειος Οδικός Άξονας Εύβοιας - Δεκαετίες εμπαιγμού, διαρκείς καταστροφές και ένα έργο που παραμένει στα χαρτιά». 
Κυρία Ακριώτου, έχετε τον λόγο για την πρωτολογία σας. 
ΘΕΟΔΩΡΑ ΑΚΡΙΩΤΟΥ: Καλημέρα, κύριε Πρόεδρε. Καλημέρα, Υπουργέ. 
Και από τον τίτλο μόνο νομίζω κανείς μπορεί να καταλάβει τι σοβαρό πρόβλημα αντιμετωπίζουμε εμείς στην Εύβοια, το δεύτερο μεγαλύτερο νησί. Θα σας διαβάσω δυο τρία στοιχεία από την ερώτηση, την οποία βέβαια έχετε υπόψη και περιμένω και απαντήσεις. Θα φύγω δηλαδή με απαντήσεις σήμερα από εδώ.
Με αφορμή λοιπόν την πρόσφατη κατάρρευση του τμήματος του δρόμου Προκοπίου-Μαντουδίου, που θα είδατε και στις τηλεοράσεις -και όταν λέμε κατάρρευση, δεν εννοούμε φθορά, εννοώ ότι κόπηκε ο δρόμος, σταμάτησε να υπάρχει- τα επαναλαμβανόμενα κατολισθητικά φαινόμενα και την παρωδία των διαδοχικών παρεμβάσεων στο Δερβένι -φαντάζομαι και αυτόν τον δρόμο τον γνωρίζετε, όπου όταν γίνονται οι κατολισθήσεις κόβεται πάλι η Βόρεια Εύβοια- οι κάτοικοι λοιπόν ζητούν επιτέλους την ουσιαστική και οριστική λύση στο χρόνιο πρόβλημα της οδικής τους απομόνωσης. 
Πρόκειται για πραγματικό Βατερλό των οδικών υποδομών. Οι δρόμοι καταστρέφονται ξανά και ξανά, οι συνδέσεις διακόπτονται και η ασφάλεια των μετακινήσεων τίθεται διαρκώς σε κίνδυνο. Μετά τις καταστροφικές πυρκαγιές του 2021, τις επαναλαμβανόμενες πλημμύρες, αποτέλεσμα των πυρκαγιών, αλλά και την καταστροφή πλατάνων που ίσως έχετε ακουστά στον Κηρέα και στον Νηλέα, που έχουν αποψιλωθεί τα πλατάνια με ό,τι αυτό συνεπάγεται, θα σας πω πάρα πολύ γρήγορα ότι ο Βόρειος Οδικός Άξονας, για τον οποίο θα απαντήσετε, είναι αίτημα τριάντα ετών. Έχουν περάσει πολλές κυβερνήσεις και περιφερειακές διοικήσεις. Δεν έχουμε καμία εξέλιξη, αν εξαιρέσεις ότι έγινε η μεταφορά στην Περιφέρεια Στερεάς Ελλάδας και περί τα 8 εκατομμύρια ευρώ για μελέτες ανακοινώθηκαν. 
Θέλουμε να μάθουμε λοιπόν, εκπροσωπώντας τον λαό της Εύβοιας, ποιος είναι ο οριστικός σχεδιασμός, ποια η επιλεγμένη χάραξη του Βόρειου Οδικού Άξονα, ποιος έχει την ευθύνη υλοποίησης του τμήματος και σε ποιο στάδιο βρίσκονται οι μελέτες. Επίσης θα θέλαμε λίγο και τα οικονομικά στοιχεία επ’ αυτού. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
Ορίστε, κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ναι, αξιότιμη κυρία Βουλευτά, ασφαλώς ο Βόρειος Οδικός Άξονας Ευβοίας δεν είναι απλώς ένα αίτημα της τοπικής κοινωνίας πολλών ετών, αλλά είναι και πλέον μια αναγκαιότητα και το αποδεικνύει το φαινόμενο το οποίο περιγράψατε και τα επαναλαμβανόμενα προβλήματα, τα οποία υπάρχουν στον δρόμο και τα οποία τα έχουμε καταγράψει, όπως ξέρετε, και στο πλαίσιο των έργων αποκατάστασης του “Daniel” έχουμε κάνει μια μεγάλη προσπάθεια να προχωρήσουμε σε ανατάξεις υποδομών στην Εύβοια, οι οποίες προχωρούν σε έναν βαθμό και δεν εμφάνισαν προβλήματα στο διάστημα αυτό της τελευταίας κακοκαιρίας, πλην όμως δεν παύει να υπάρχει η εκκρεμότητα του δρόμου. 
Τώρα, ορθώς είπατε ότι τη μελέτη του δρόμου την έχει αναλάβει η Περιφέρεια, δηλαδή σε μια σύσκεψη που είχε γίνει στο γραφείο μου πριν από αρκετούς μήνες, περισσότερο ίσως από χρόνο, είχαμε συμφωνήσει με τον Περιφερειάρχη κ. Σπανό να του χορηγηθεί η πίστωση της τάξης των 7,9 εκατομμυρίων ευρώ περίπου, για να μπορέσει να προχωρήσει αυτός στην εκπόνηση της προμελέτης που αποτελεί απαραίτητη προϋπόθεση για τη δημοπράτηση του έργου ως μελέτη ή κατασκευή. 
Γιατί έγινε αυτό; Αυτό έγινε για πολλούς λόγους. Ο κυριότερος λόγος έχει να κάνει και με την ίδια τη χάραξη του δρόμου, διότι είναι καλή μια χάραξη η οποία προσπερνά όλες τις προβληματικές περιοχές και περνάει από το κέντρο του νησιού, αλλά σε κάθε περίπτωση έχει μεγάλη σημασία πώς αυτό το δίκτυο θα συνδεθεί με το υπόλοιπο υφιστάμενο δίκτυο και με τους οικισμούς που πρέπει να εξυπηρετήσει η περιοχή. 
Αυτά είναι ζητήματα που καλό είναι να μπαίνουν πάντα στη διαβούλευση και στις επιλογές της τοπικής κοινωνίας και βέβαια εκκρεμότητες, οι οποίες δεν μας επιτρέπουν αυτή τη στιγμή να δώσουμε αναλυτικό προϋπολογισμό του έργου κατασκευής, το οποίο όταν ξεκίνησε οδηγούσε σε έναν προϋπολογισμό, κατά χονδρική εκτίμηση με βάση τα χιλιόμετρα, της τάξεως των 200 εκατομμυρίων ευρώ. 
Εκείνο στο οποίο έχουμε δεσμευτεί -γιατί εγώ δεν μπορώ να σας μιλήσω αυτή τη στιγμή για την πρόοδο της μελέτης, τη μελέτη την εκπονεί η Περιφέρεια, δεν συμμετέχει το Υπουργείο στην εκπόνηση της μελέτης- και μπορώ να σας διαβεβαιώσω είναι ότι στο πενταετές Εθνικό Πρόγραμμα Δημοσίων Επενδύσεων υπάρχει η πρόβλεψη για τη χρηματοδότηση του έργου, εφόσον έρθει η σχετική μελέτη από την Περιφέρεια στο Υπουργείο Υποδομών και Μεταφορών. 
Αυτή είναι μια δέσμευση στην οποία εμμένουμε, ακριβώς επειδή συμφωνούμε και με την τοπική κοινωνία ότι ο Βόρειος Οδικός Άξονας Εύβοιας είναι ένα πάρα πολύ σημαντικό έργο, ένα έργο το οποίο θα οπλίσει ένα νησί, που στο κάτω-κάτω της γραφής είναι περίπου και το κάστρο της Αττικής, είναι η άμυνα της Αττικής απέναντι στα πιο ακραία καιρικά φαινόμενα. 
Κατά συνέπεια, νομίζω ότι υπάρχει μια σαφέστατη υποχρέωση να προχωρήσουμε το συντομότερο δυνατόν τα έργα τα οποία είναι πολύ απαραίτητα για τη θωράκιση και τη λειτουργία του νησιού.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, τον κύριο Υπουργό. 
Κυρία συνάδελφε, κυρία Ακριώτου, ο λόγος σε εσάς για τη δευτερολογία σας. 
ΘΕΟΔΩΡΑ ΑΚΡΙΩΤΟΥ: Τι κατάλαβα εγώ τώρα; Αυτό που μου είπατε ας το βάλουμε λίγο χρονικά. Κατ’ αρχήν ξεκινάμε από το ότι δεν υπάρχει πλάνο χάραξης. Είμαστε πάρα πολύ πίσω. Μιλήσατε για διαβούλευση. Είμαστε εξαιρετικά πίσω. 
Τι θέλουμε δηλαδή; Θέλουμε τέσσερα με πέντε χρόνια για την προμελέτη, βάσει της οποίας θα κοστολογηθεί το έργο -και καταλαβαίνω τι οικονομικά στοιχεία να μου δώσετε, εδώ είμαστε τελείως στον αέρα. Η προμελέτη μετά θα γίνει μελέτη για να γίνουν οι διαγωνισμοί. 
Ο Πρόεδρος ξέρει πάρα πολύ καλά το θέμα, γιατί ήταν νομάρχης. Δηλαδή τώρα έχουμε ξεκινήσει την κουβέντα εδώ τριάντα χρόνια πριν και λέμε ότι αυτό τώρα, στην καλύτερη των περιπτώσεων, με έναν ενδεικτικό υπολογισμό η προμελέτη θα πάει το 2031 θεωρητικά και η παράδοση του έργου 2036 με 2040, δηλαδή το 2040.
Εγώ θα ντρεπόμουν να απαντήσω έτσι, είτε είμαι περιφερειάρχης είτε είμαι υπουργός, και το λέω με την έννοια ότι είναι ένα πρόβλημα εξαιρετικά σοβαρό. Εμάς διακυβεύεται η ανθρώπινη ζωή, οι μετακινήσεις των μαθητών, οι μετακινήσεις των ασθενών, διακυβεύεται η αναπτυξιακή προοπτική του νησιού, ο τουρισμός, οι Σποράδες, οι βιομηχανίες και μια Εύβοια εξαιρετικά πληγωμένη. Για να μην πω και για τη Νότια. Εμείς θα επανέλθουμε. 
Επίσης να σας πω κάτι; Όλα αυτά δεν τα ξέρατε όταν αυθαιρέτως δώσατε γη και ύδωρ στον κ. Μπένο; Αυτές οι ασκήσεις επί χάρτου, οι προσδοκίες που δημιουργήθηκαν, τι γίνεται με αυτά; Ποιον κοροϊδεύουμε δηλαδή; Και το λέω όχι σε εσάς που αυτή τη στιγμή βρίσκεστε σε αυτή τη θέση. Δεν θα έπρεπε να λυθεί; Δεν θα έπρεπε να ξεσηκωθούμε όλοι; Όλοι, έπρεπε όλα εδώ τα κόμματα αυτή τη στιγμή να το απαιτήσουν, να γίνει χθες. 
Δηλαδή τώρα μου απαντήσατε ότι το έργο αυτό τελειώσει το 2040. Αυτό καταλαβαίνω. Κάνω λάθος; Διορθώστε με. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εγώ ευχαριστώ και επειδή με επικαλεστήκατε, θέλω κι εγώ να προσθέσω προς τον Υπουργό ότι πράγματι αυτό το έργο δεν είναι μόνο αναγκαίο, αλλά πρέπει όσο το δυνατόν πιο γρήγορα να γίνει και θα σας παρακαλέσω και εγώ με την παλιά μου ιδιότητα ως Νομάρχη Ευβοίας, που διετέλεσα παλαιότερα για μια περιοχή, την Εύβοια, που αρχίζει σχεδόν από τον Νομό Μαγνησίας, εκεί που τελειώνει, και τελειώνει στην Άνδρο και το οδικό δίκτυο είναι απαραίτητο, γιατί η Εύβοια έχει σημαντικά χαρακτηριστικά. Είναι το μωσαϊκό της Ελλάδος, επειδή την έχω υπηρετήσει, από ορεινό, παραλιακό, από βιομηχανία, ανάπτυξη και το έργο αυτό θα ήταν πάρα, πάρα πολύ αναγκαίο. 
Ορίστε, κύριε Υπουργέ. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Πρόεδρε, κυρία Βουλευτά, όταν βρέθηκα στην Εύβοια -το είχα πει και στους τοπικούς παράγοντες- η Αττική χρωστάει το καλό της κλίμα στην Εύβοια. Ακόμα και το μελτέμι το καλοκαίρι δημιουργεί αυτό το πολύ γλυκό κλίμα στην Αττική, επειδή σκάει πολύ έντονο στην Εύβοια. Ακόμα και το χιόνι τον χειμώνα βλέπετε ότι πηγαίνει και επικάθεται στην Εύβοια και έχουμε πολύ πιο ήπιους χειμώνες στην Αττική. 
Ξέρω πολύ καλά με τι επιβαρύνεται η Εύβοια και ξέρω πολύ καλά και τη σημασία αυτού του νησιού. Δεν έχω καμία αμφιβολία ότι ο Βόρειος Οδικός Άξονας είναι ένα έργο το οποίο πρέπει να προχωρήσει, όπως και ο Νότιος, όπως και τα υπόλοιπα έργα, τα οποία αυτή τη στιγμή είναι υπό εκτέλεση.
Επιτρέψτε μου όμως να πω το εξής: Το χρονοδιάγραμμα το οποίο παρουσιάσατε ήταν μία δική σας αυθαίρετη προβολή όσων είπα. Δεν έδωσα εγώ χρονοδιάγραμμα. Παρ’ όλα αυτά ένα έργο έχει αποδειχθεί ότι αυτό που κυρίως χρειάζεται είναι ένας σοβαρός και όχι πιεσμένος χρόνος ωρίμανσης. Το να πηγαίνεις σε μια τοπική κοινωνία, να έχεις μια γραμμή επί χάρτου και να λες ότι αυτός είναι ο άξονας ο οποίος θα προχωρήσει, είναι πάρα πολύ εύκολο. Το να πας όμως και να μελετήσεις ένα έργο, να το βάλεις κάτω από τις πραγματικές συνθήκες του τόπου και να το ωριμάσεις ώστε όταν έρθει η ώρα της εκτέλεσης να προχωρήσει γρήγορα είναι μία πάρα πολύ δύσκολη άσκηση και όποιος δεν είχε ασχοληθεί με αυτήν δεν το αντιλαμβάνεται. 
Επίσης, επειδή ακούμε συνεχώς ότι τα οδικά έργα καθυστερούν, πρέπει να σας πω ότι στα οδικά έργα, πέρα από τα γεωτεχνικά ζητήματα, που είναι σημαντικά -και προφανώς στην Εύβοια υπάρχουν τέτοια-, υπάρχουν ζητήματα τα οποία έχουν να κάνουν με απαλλοτριώσεις. Πρέπει, λοιπόν, να ξέρετε ότι οι απαλλοτριώσεις στα έργα είναι κάτι το οποίο δεν έχει χρονικό προσδιορισμό. Υπάρχει το άρθρο 7Α βέβαια, αλλά βλέπετε ότι παρ’ όλα αυτά τα δικαστήρια δεν πειθαρχούν στους χρόνους που επιβάλλει η διάταξη και οι απαλλοτριώσεις έρχονται κάποια στιγμή χωρίς κανένας να μπορεί να τις βάλει σε ένα πειστικό χρονοδιάγραμμα του έργου. Έχουμε την Αρχαιολογία και είμαι εντελώς σίγουρος ότι και η Αρχαιολογία στην Εύβοια θα έχει ευρήματα τα οποία προφανώς θα πρέπει να αντιμετωπιστούν. Το αντιμετωπίζουμε αυτήν τη στιγμή στο έργο το οποίο κάνουμε στην περιοχή της Χαλκίδας, το αντιμετωπίζουμε και με την εφορεία -βλέπω ότι θα μου κάνετε εκεί άλλη ερώτηση- σε σχέση με νεότερα μνημεία, με βιομηχανικά κτήρια τα οποία υπάρχουν στη χάραξη η οποία έχει δημοπρατηθεί και είναι τμήμα του έργου το οποίο εκτελείται εκεί.
 Για μένα, ο οποίος αντιλαμβάνομαι το ζήτημα όχι μόνο με την Υφυπουργική μου ιδιότητα αλλά και με την ιδιότητα του μηχανικού, η ωρίμανση ενός έργου είναι πάρα πολύ κρίσιμο γεγονός και νομίζω ότι αυτό που εσείς είπατε «διαβούλευση» δεν είναι η διαβούλευση, είναι ότι η αναγνωριστική μελέτη -αυτό στο οποίο είχε παρουσιαστεί είναι μία αναγνωριστική μελέτη- για να μπορέσει να αποκτήσει χαρακτηριστικά μιας μελέτης που οδηγεί σε δημοπράτηση και σε έναν προϋπολογισμό ο οποίος είναι αξιόπιστος και σε ένα έργο το οποίο είναι ένα έργο που μπορεί να έχει επιτελεστικότητα, είναι μία διαδικασία η οποία πρέπει να τρέξει στον χρόνο της και αυτή έχει δρομολογηθεί αυτήν τη στιγμή σε συνεννόηση με την Περιφέρεια. Το ότι το ανέλαβε η Περιφέρεια σημαίνει ότι και η τοπική κοινωνία μπορεί πολύ καλύτερα να βάλει επί χάρτου ουσιαστικά ζητήματα τα οποία κάποιος τρίτος θα τα αντιμετώπιζε από απόσταση.
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
Κυρίες και κύριοι συνάδελφοι, δεν θα συζητηθεί κατόπιν συνεννοήσεως η τρίτη με αριθμό 158/26-10-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Εσωτερικών με θέμα: «Ακατάλληλο και μη επαρκές το νερό της Δημοτικής Ενότητας Μυγδονίας του Δήμου Ωραιοκάστρου».
 Στις επόμενες δύο επίκαιρες ερωτήσεις θα απαντήσει ο Υφυπουργός Περιβάλλοντος και Ενέργειας ο κ. Νικόλαος Τσάφος. 
Ξεκινάμε με τη δεύτερη με αριθμό 165/26-10-2026 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Κοζάνης της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Πάρι Κουκουλόπουλου προς τον Υπουργό Περιβάλλοντος και Ενέργειας με θέμα: «Η ενεργειακή κρίση καθιστά επιτακτική την αποδοχή της τροπολογίας μου για τη λειτουργία των λιγνιτικών μονάδων εκτός Χρηματιστηρίου Ενέργειας». 
Κύριε Κουκουλόπουλε, έχετε τον λόγο για την πρωτολογία σας.
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε.
Κύριε Υπουργέ, την περασμένη εβδομάδα η Eurostat ήρθε να προσθέσει τη δική της μαρτυρία, όπως νωρίτερα είχε κάνει ο ΟΟΣΑ, για την πραγματική κατάσταση στη Δυτική Μακεδονία. Η Δυτική Μακεδονία δεν κρατάει απλώς τα θλιβερά πρωτεία συρρίκνωσης εισοδήματος και πληθυσμού στην πατρίδα μας, αλλά είναι, σε απόσταση αναπνοής από μια περιφέρεια της Βουλγαρίας, στις δύο πρώτες θέσεις της μεγαλύτερης συρρίκνωσης εισοδήματος και πληθυσμού σε όλη την Ευρωπαϊκή Ένωση.
 Δεν σας έφερα γι’ αυτό εδώ. Η πρωτοφανής και προκλητική αντιμετώπιση της Δυτικής Μακεδονίας αφορά προσωπικά τον Πρωθυπουργό ο οποίος θα πάρει την απάντησή του από τους κατοίκους της Δυτικής Μακεδονίας στις επερχόμενες εκλογές και θα εισπράξει το τίμημα που αξίζει σε αυτόν και τους  εκπροσώπους τους εκεί και από εκεί. 
Σας έφερα εδώ, κύριε Υπουργέ, γιατί συμπληρώνουμε ήδη οκτώ μήνες μιας νέας ενεργειακής κρίσης η οποία μάλιστα σύμφωνα με τους πιο έγκυρους αναλυτές μάλλον -αυτό λένε οι πιο έγκυροι αναλυτές μετά τις ενδιάμεσες εκλογές- πάει για κλιμάκωση από την επόμενη εβδομάδα, κάτι για το οποίο σας έχω φέρει εδώ στη Βουλή και σας έχω προειδοποιήσει τον Απρίλιο, θέτοντας ζήτημα ενεργειακής ασφάλειας. Το αντιμετωπίσατε με ειρωνείες. Τον Ιούνιο όταν είχαμε την ατυχή εξέλιξη στις συνομιλίες ΗΠΑ - Ιράν σάς ρώτησα αν νιώθετε να πατάτε γερά με την εξέλιξη στις τιμές των υδρογονανθράκων, πετρελαίου και φυσικού αερίου και εισέπραξα πάλι ειρωνεία από τη μεριά σας και ιστορίες του 2007 με το διοικητικό συμβούλιο της ΔΕΗ. Έτσι μου απαντούσατε. 
Είμαστε, λοιπόν, στη δίνη μιας ενεργειακής κρίσης της οποίας το τίμημα για την Ευρώπη και ειδικότερα για την Ελλάδα είναι βαρύτερο από ό,τι για την υπόλοιπη ανθρωπότητα. Δεν είναι όμως μόνο αυτό. Είμαστε πραγματικά μέσα σε μια «τέλεια καταιγίδα», όπως λένε, γιατί παράλληλα βρίσκεται σε πλήρη εξέλιξη μια κρίση στην αγορά ομολόγων, που ξυπνάει μνήμες κρίσης χρέους που βίωσε τόσο οδυνηρά η πατρίδα μας πριν από δεκαεπτά χρόνια. 
Η πρόταση λειτουργίας των λιγνιτικών μονάδων μόνο για έναν χρόνο -θα σας πω στο δεύτερο μέρος για την τροπολογία μου- επιφέρει σωρευτικά τις εξής συνέπειες: 2 δισεκατομμύρια εξοικονόμηση, καλυτέρευση του ισοζυγίου εξωτερικών συναλλαγών και 100 ευρώ περίπου φθηνότερη κιλοβατώρα με βάση τις σημερινές τιμές. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Κουκουλόπουλο. 
Κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):  Κύριε Κουκουλόπουλε, η αλήθεια είναι ότι η ερώτησή σας με εκπλήσσει λίγο γιατί η τροπολογία σας λέει να κρατήσουμε την «Πτολεμαΐδα V» μέχρι το 2049. Άρα στηρίζετε την τροπολογία σας ή δεν τη στηρίζετε; Ένα ερώτημα είναι αυτό.
 Να μιλήσουμε για τον λιγνίτη. Κατά τη δική μου μέτρηση είναι η έβδομη επίκαιρη ερώτηση που μου έχετε κάνει για τον λιγνίτη και αρκετές από αυτές πριν ξεκινήσει η κρίση στη Μέση Ανατολή. Και στις επτά ερωτήσεις σάς έχω απαντήσει ακριβώς το ίδιο πράγμα. Άρα πάμε να πούμε άλλη μια φορά για το λιγνίτη. 
Να θυμίσω ότι το 2014 η ηλεκτροπαραγωγή από τον λιγνίτη είχε πέσει 25%, δηλαδή την τελευταία φορά που ήταν το ΠΑΣΟΚ σε κυβέρνηση ή συγκυβέρνηση από το 2009 ως το 2014, είχε πέσει 25% ο λιγνίτης. Επί ΣΥΡΙΖΑ -επειδή βλέπω και τον κ. Παππά εδώ- έπεσε 50% ο λιγνίτης αν δούμε το τέλος του 2014 με το πρώτο εξάμηνο του 2019 που ήταν τελευταία φορά που ήταν ο ΣΥΡΙΖΑ στην εξουσία. Και φυσικά σε έναν μεγάλο βαθμό τον λιγνίτη αντικατέστησαν οι εισαγωγές ρεύματος.
Και ρωτάω εγώ: Πώς είναι δυνατόν να έχουμε το ΠΑΣΟΚ και τον ΣΥΡΙΖΑ που όταν ήταν στην εξουσία ο λιγνίτης εξαφανιζόταν, μειώναμε την κατανάλωση από τον λιγνίτη, γιατί δεν έβγαινε ο λιγνίτης και τώρα ξαφνικά που έχει γίνει Αντιπολίτευση το ΠΑΣΟΚ και ο ΣΥΡΙΖΑ ξαφνικά ο λιγνίτης είναι μαγικός, οικονομικός, εξαιρετικός, «γιατί φεύγουμε από τον λιγνίτη;»;
 Και τώρα έχουμε την νέα παράμετρο: Λέτε να βγει ο λιγνίτης από το Χρηματιστήριο Ενέργειας. Δεν είμαι βέβαιος ακριβώς γιατί το λέτε αυτό, διότι αν είναι οικονομικός, όπως λέτε ότι είναι, γιατί να τον βγάλουμε από το Χρηματιστήριο Ενέργειας; Ας μπει στο Χρηματιστήριο Ενέργειας και ας παράγει κανονικά αφού είναι οικονομικός. 
Το γεγονός ότι εσείς ζητάτε να μπει ο λιγνίτης εκτός Χρηματιστηρίου Ενέργειας είναι εν ολίγοις η ομολογία η δική σας ότι δεν είναι οικονομικά βιώσιμος και άρα, τι θέλετε να κάνουμε; Να τον κρύψουμε τον λιγνίτη έξω από το Χρηματιστήριο Ενέργειας, λες και άμα παράγει ο λιγνίτης έξω από το Χρηματιστήριο Ενέργειας -οτιδήποτε σημαίνει αυτό, παρεμπιπτόντως- δεν θα τον πληρώσουμε. Φυσικά θα τον πληρώσουμε. Τον πληρώνουμε τον λιγνίτη ανάλογα με το κόστος του. 
Εμείς έχουμε πει, όσες φορές έχω έρθει εδώ, και αναγνωρίζουμε ότι υπάρχουν και συγκυρίες που ο λιγνίτης όντως μπορεί να είναι ανταγωνιστικός με το φυσικό έργο, γι’ αυτό άλλωστε και ο λιγνίτης ακόμα παράγει. Αλλά διαχρονικά στη χώρα μας, τα τελευταία είκοσι χρόνια, ο λιγνίτης έχει εμφανιστεί ως μη ανταγωνιστικός, ειδικά με τις σημερινές τιμές του διοξειδίου του άνθρακα.
Άρα, όταν ερχόμαστε και λέμε για το μέλλον του λιγνίτη και όταν έρχεται μια τροπολογία που λέει ότι με το ζόρι θα βάλουμε τον λιγνίτη, τον Άγιο Δημήτριο μέχρι το 2030, τον άλλο Άγιο Δημήτριο μέχρι το 2040 και την Πτολεμαΐδα 5 μέχρι το 2050 και όποιος πει ότι «Ρε παιδιά, μήπως να σταματήσουμε να καίμε λιγνίτη;» θα τον πάμε για απιστία, αυτό το πράγμα πρέπει με κάποιο τρόπο να το δικαιολογήσετε και να μας εξηγήσετε ποιος θα πληρώσει όλα αυτά τα λεφτά. 
Λέτε τώρα ότι θα γλιτώσουμε εισαγωγές στο εμπορικό ισοζύγιο. Ε, φυσικά, άμα σταματάμε να εισάγουμε κάτι, θα γλιτώσουμε εισαγωγές, αλλά το θέμα είναι αν μπορούμε εγχώρια να παρέχουμε την ίδια υπηρεσία εξίσου φθηνά. Αυτό είναι το θέμα. Φυσικά, άμα σταματάμε να εισάγουμε πράγματα που όμως δεν παράγουμε με το ίδιο κόστος, ναι, γλιτώνουμε στο εμπορικό ισοζύγιο, αλλά αυξάνεται το κόστος στον καταναλωτή. 
Αυτό είναι που ζητάμε όλοι μας, να έχουμε το φθηνότερο κόστος για τον καταναλωτή και σε καμία από αυτές τις επτά επίκαιρες ερωτήσεις που μου έχετε κάνει δεν έχετε δείξει ότι ο λιγνίτης θα ρίξει το κόστος για τον καταναλωτή.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Κύριε Κουκουλόπουλε, έχετε τον λόγο για τη δευτερολογία σας. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Κύριε Υπουργέ, έχετε κάνει πολλές αναδρομές στον λιγνίτη, να κάνω και εγώ μια αναδρομή, για να σας φρεσκάρω μερικά πράγματα, για το φυσικό αέριο; 
Τον Νοέμβριο του 2020, πριν από έξι χρόνια, έναν χρόνο μετά την απόφασή σας για τη βίαιη απολιγνιτοποίηση, το φυσικό αέριο είχε κάτι λιγότερο, κύριε Πρόεδρε, από 14 ευρώ η θερμική μεγαβατώρα. Ό,τι νούμερα λέω να τα πολλαπλασιάζετε επί δύο για τις πιο σύγχρονες μονάδες του φυσικού αερίου, για να δείτε πόσο κοστίζει. Να προσθέσετε μετά και το κόστος των ρύπων και το λειτουργικό, για να βρείτε το μεταβλητό κόστος. Είχε 14 ευρώ. Είχατε μια κάποια βάση για να τα λέτε αυτά. Προσέξτε να δείτε. Τον Ιούλιο του 2021 -και όχι όταν χτύπησε ο Πούτιν την Ουκρανία- έφυγε πάνω από τα 40 και επέστρεψε κάτω από τα 40 τρεισήμισι σχεδόν μήνες αργότερα. 
Κάθισα χθες το βράδυ, κάτι που εσείς έπρεπε να κάνετε, κύριε Υπουργέ, και τι μέτρησα; Στους 64 μήνες από το καλοκαίρι του 2021 μέχρι σήμερα -64 μήνες ακριβώς- τους 40 μήνες το αέριο κινείται πάνω από 42 με 45 ευρώ, είναι δηλαδή ακριβότερο από την Πτολεμαΐδα 5.
Το ζήτημα είναι άλλο όμως, κύριε Υπουργέ. Προσέξτε, αυτό είναι που θέλω να συζητήσουμε και να κάνουμε μια σοβαρή συζήτηση και πάψτε να παραστάνετε τον μπροστινό της απαξίωσης των εγχώριων καυσίμων, αν θέλετε να κάνουμε μια σοβαρή συζήτηση.
Ποτέ δεν επέστρεψε μετά την ενεργειακή κρίση 2021, 2022 και αρχές 2023 το αέριο στα 14 ευρώ. Σταμάτησε περίπου στα 32. Σωστά; 28 με 34, εκεί σταμάτησε. Σήμερα στον κόμβο του TTF στην Ολλανδία αυτήν τη στιγμή έχει 101,56 ευρώ, έχει ανέβει 224,59% σε ετήσια βάση, 36,62% σε μηνιαία βάση, 3,75% σε ημερήσια βάση από χθες. 
Τι λέει η εμπειρία των τελευταίων ετών και ο τρόπος που λειτουργεί η αγορά; Ότι ποτέ δεν πρόκειται να επιστρέψουμε καν στα 32 ευρώ; Έχετε κάνει τα σενάρια σας; Μου είχατε πει κάποια στιγμή σε μια από τις πολλές ερωτήσεις, όταν σας ρώτησα γιατί παραβιάζετε τον κλιματικό νόμο που λέει τέλος του 2028 για τις μονάδες, και μου διαβάσατε το ΕΣΕΚ, ότι επικαιροποιείται διαρκώς. Πότε σκοπεύετε να το επικαιροποιήσετε, κύριε Υπουργέ; 
Εγώ, λοιπόν, σας λέω τρία πράγματα. Πρώτον, μόνο για τον φετινό χειμώνα, μόνο έναν χρόνο από τότε που σας είπα, η λειτουργία των μονάδων επιφέρει κατά συρροή τις εξής συνέπειες: Πρώτον, φθηνή και ανταγωνιστική τηλεθέρμανση και εξυγίανση των δύο επιχειρήσεων, δεύτερον, 70 εκατομμύρια ευρώ δημοσιονομικό χώρο για μέτρα για το πετρέλαιο θέρμανσης, τρίτον, ενίσχυση στο ΤΕΜ, βελτίωση στο ισοζύγιο εξωτερικών συναλλαγών κατά 2 δισεκατομμύρια ευρώ τουλάχιστον, με τις σημερινές τιμές 2,5 δισ. και με τις σημερινές τιμές του αερίου που θα ενσωματωθούν μετά από δύο-τρεις μήνες στην μεγαβατώρα τουλάχιστον 100 ευρώ συγκράτηση τιμής μεγαβατώρας. 
Όσο για την τροπολογία μου, που σας ενόχλησε τόσο πολύ το «εκτός Χρηματιστηρίου Ενέργειας», ζήτημα Χρηματιστηρίου Ενέργειας έχει θέσει ο Πρόεδρος Ντράγκι προ πολλού. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Κουκουλόπουλο. 
Κύριε Υπουργέ, έχετε τον λόγο για τη δευτερολογία σας. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Έχει πει ο κ. Ντράγκι να βγει η Πτολεμαΐδα από το Χρηματιστήριο Ενεργείας;
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ζήτησε να τροποποιηθεί γιατί προκαλεί προβλήματα.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Ναι, αν φέρετε μια πρόταση να αλλάξει όλος ο σχεδιασμός της ευρωπαϊκής αγοράς ηλεκτρικής ενέργειας και μπορούμε να έχουμε 27 χώρες να συμφωνήσουν σε αυτό, να το συζητήσουμε. Δεν είπε κανείς να βγάλουμε μια μονάδα από το Χρηματιστήριο Ενέργειας και κυρίως, δεν δείχνει σε καμία περίπτωση πώς αυτό το πράγμα οδηγεί σε χαμηλότερο κόστος. 
Πάμε τώρα να πούμε δυο-τρία πράγματα. 
Πρώτον, επειδή πάλι γυρνάμε στο φυσικό αέριο και μάλιστα, και στην ερώτησή σας μας λέτε ότι εξαρτήσαμε τη χώρα από το φυσικό αέριο, ταυτόχρονα ο κ. Μανιάτης κυκλοφορεί παντού και στην προσπάθειά του να μας πείσει ότι οτιδήποτε έχει γίνει σε αυτήν τη χώρα ξεκίνησε από αυτόν, λέει «Εγώ ξεκίνησα τον Κάθετο Διάδρομο, ό,τι έργο έχει γίνει σε αυτήν τη χώρα το έχω κάνει εγώ», άρα έχουμε το παράδοξο από τη μία, να μας κατηγορείτε για την έμφαση που δίνουμε και τις επενδύσεις στο φυσικό αέριο και από την άλλη, να μας λέτε ότι τελικά όλα αυτά που γίνονται είναι πολύ καλά και τα έχει κάνει όλα το ΠΑΣΟΚ. Ε, πώς γίνονται αυτά τα δύο πράγματα να ισχύουν ταυτόχρονα;
Πάμε τώρα να μιλήσουμε για το κόστος του φυσικού αερίου. Πήρατε τώρα την τιμή στη μέση του covid που ήταν πάρα πολύ χαμηλή προφανώς, τον Νοέμβριο του 2020. Διαχρονικά το αέριο στην Ευρώπη ήταν γύρω στα 20 ευρώ και η αλήθεια είναι ότι μετά την εισβολή της Ρωσίας και τη διακοπή του ρωσικού αέριου στην Ευρώπη, δεν έχουμε ξαναγυρίσει σε αυτές τις τιμές. Είχαμε όντως μεσοσταθμικές τιμές πιο ψηλά. Αλλά η πραγματικότητα είναι ότι σε αυτές τις τιμές τις πιο ψηλές του φυσικού αερίου ο λιγνίτης παρέμενε μη ανταγωνιστικός Γι’ αυτό δεν έμπαινε μέσα η Πτολεμαΐδα 5 στην αγορά, γι’ αυτό δεν έμπαινε και ο Άγιος Δημήτριος. 
Όσο για την τροπολογία, την οποία θα μάθουμε μια μέρα ποια τροπολογία είναι αυτή, αν είναι μόνο για την Πτολεμαΐδα 5 ή αν έχει και τον Άγιο Δημήτριο, αν είναι γι’ αυτόν τον χειμώνα ή μέχρι το 2050, θα μας εξηγήσετε κάποια φορά τι τροπολογία στηρίζετε, όλα αυτά τα οφέλη για τα οποία συζητάμε, αυτήν τη στιγμή η Πτολεμαΐδα 5 παράγει. Άρα, τα οφέλη, τα οποία, εσείς περιγράφετε υπάρχουν, γιατί αυτήν τη στιγμή οι τιμές είναι όντως αυξημένες και η Πτολεμαΐδα 5 συνεχίζει να παράγει και είναι όντως αναγνωστική, γιατί όντως, σε σενάρια που είναι τόσο ακραία η τιμή του φυσικού αερίου, μπορεί ο λιγνίτης να είναι ανταγωνιστικός, όπως έχουμε πει πάρα πολλές φορές. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Γιατί κλείσατε τον Άγιο Δημήτριο; Αυτό είναι το θέμα.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Θεωρείτε ότι υπάρχει διαφορά μεταξύ Αγίου Δημητρίου και Πτολεμαΐδας; Τα ίδια πράγματα είναι;
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): 30% ακριβότερος είναι ο Άγιος Δημήτριος. Μισοτιμής από το αέριο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): 30% ακριβότερος, εντάξει, ωραία.
Πραγματικά, επειδή κάτσατε τόσο και βρήκατε τα στοιχεία για το φυσικό αέριο, σας παρακαλώ να πάτε να βρείτε και τα στοιχεία για τον λιγνίτη και να δείτε ποιο είναι το πραγματικό κόστος του λιγνίτη και ειδικά, των Αγίων Δημητρίων 3, 4 και 5 που κλείσαμε, που πληρώσαμε πανάκριβα για να έχουμε τηλεθέρμανση. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)
Άρα, θα πρέπει να κάνουμε συζήτηση για τον λιγνίτη με βάση τα πραγματικά δεδομένα. Τα πραγματικά δεδομένα δείχνουν ότι ο λιγνίτης της Ελλάδας, που είναι και κακής ποιότητας, είναι μη ανταγωνιστικός. Γι’ αυτό από το 2005 όποιος έχει κυβερνήσει αυτήν τη χώρα την έχει αφήσει πίσω με λιγότερο λιγνίτη από ό,τι τη βρήκε. Νέα δημοκρατία, ΠΑΣΟΚ, ΣΥΡΙΖΑ, όποιος έχει διαχειριστεί την ενεργειακή πολιτική της χώρας έχει αφήσει πίσω λιγότερο λιγνίτη από όσο βρήκε. 
Αυτό εσείς μπορείτε να θεωρείτε ότι είναι μια δική μας σκευωρία και δική μας συνωμοσία κατά της χώρας ή είναι μια αντικειμενική πραγματικότητα που οποιοσδήποτε έχει έρθει στη θέση και πρέπει να βρει πώς θα βρούμε το έξτρα κόστος για να καλύψουμε τον λιγνίτη και να τον κρατήσουμε στη ζωή, έχει αποφασίσει ότι είναι καλύτερο να μειωθεί ο λιγνίτης στο μίγμα, διότι δεν είναι ανταγωνιστικός. Αυτή είναι η οικονομική πραγματικότητα της χώρας διαχρονικά.
Προφανώς, αυτό δεν σημαίνει ότι κάθε μέρα και κάθε ώρα ο λιγνίτης δεν μπορεί να είναι ανταγωνιστικός κάποιες στιγμές. Η σημερινή συγκυρία είναι αυτή που όντως με τις τιμές του φυσικού αερίου... 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. 
Κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Περιφερειών, καθώς και οι υποεπιτροπές Νησιωτικών Περιοχών και Ορεινών Περιοχών καταθέτουν τις εκθέσεις τους για τη Γ΄ σύνοδο της Κ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής. 
Οι προαναφερθείσες Εκθέσεις, που βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών, θα καταχωριστούν στα Πρακτικά της σημερινής συνεδρίασης και θα αναρτηθούν στην επίσημη ιστοσελίδα της Βουλής. 
(Να καταχωριστεί το link με τις προαναφερθείσες Εκθέσεις)



ΠΡΟΕΔΡΕΥΩΝ (Αθανάσιος Μπούρας): Συνεχίζουμε με την πρώτη με αριθμό 164/26-10-2026 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Περιβάλλοντος και Ενέργειας με θέμα: «Πλασματική ή προϊόν υπερκερδών των διυλιστηρίων η τιμή εκκίνησης των 1,95 ευρώ στο πετρέλαιο θέρμανσης; Πραγματική ή εικονική η έκπτωση των 40 λεπτών.
Κύριε συνάδελφε, κύριε Παππά, έχετε τον λόγο για την πρωτολογία σας. 
ΝΙΚΟΛΑΟΣ ΠΑΠΠΑΣ: Ευχαριστώ πάρα πολύ, κύριε Πρόεδρε. 
Μου κάνει εντύπωση που ο κ. Τσάφος κάνει αναφορά στη δική μας διακυβέρνηση. Κύριε Τσάφο, η δική μας διακυβέρνηση επέλεξε ένα μείγμα και η τιμή της κιλοβατώρας ήταν 9 λεπτά του ευρώ. Και μη μου επικαλείστε τη διεθνή κρίση. Ιδιωτικοποιήσατε τη ΔΕΗ, επαίρεστε για τα κέρδη της και την τιμή της μετοχής της και τα μισά νοικοκυριά δεν μπορούν να ανταποκριθούν στους λογαριασμούς ρεύματος και στο κόστος στέγης. Αυτή είναι η πολιτεία σας. 
Πιάσατε και την τηλεθέρμανση να μας πείτε, η οποία τηλεθέρμανση στα πλαίσια της απολιγνιτοποίησης λειτουργεί, αλλά με πετρέλαιο. Καταλαβαίνετε, κύριε Πρόεδρε, τι κάνανε στη Δυτική Μακεδονία; Κόψανε την τηλεθέρμανση και τη λειτουργούν με πετρέλαιο τώρα! Εντάξει, έγινε απολιγνιτοποίηση και θα πληρώσει μισό δισεκατομμύριο ευρώ η χώρα, για να υπάρξει αυτή η αυτονόητη κάλυψη προς τον πληθυσμό. 
Πάμε τώρα στο πετρέλαιο θέρμανσης. Ανακοινώσατε ότι θα υπάρξει, λέει, έκπτωση 40 λεπτά, επειδή η τιμή εκκίνησης είναι 1,95 ευρώ. Από πού προκύπτει; Είναι πάρα πολύ απλή η ερώτησή μας. Πώς προκύπτει ότι η Ελλάδα έχει τιμή εκκίνησης 1,95 όταν δεκαεννιά χώρες από τις είκοσι τρεις έχουν χαμηλότερη τιμή και ο μέσος όρος της τιμής εκκίνησης του πετρελαίου είναι 1,73; Ποιος το όρισε αυτό; Έχετε κάποια μελέτη; Έχετε κάποια εκτίμηση, είναι στον αέρα; Είναι ψευδής ο ισχυρισμός σας ότι είναι 40 λεπτά η έκπτωση για να πάμε στο 1,56 με 1,55 ή έχουμε υπερκέρδη τα οποία διαμορφώνουν το 1,95 επί της αρχής; Εντός παρένθεσης να πω ότι το 1,56 είναι περίπου 35% με 40% πάνω από την περσινή τιμή, για να μην κοροϊδευόμαστε. 
Την ίδια στιγμή που επιδοτείτε τα διυλιστήρια, τα οποία πάνε να καταγράψουν μικτά κέρδη 4 δισεκατομμύρια ευρώ. Υπήρξαν έξι χώρες στην Ευρώπη, επειδή επικαλείστε και την Ευρώπη -όποτε θέλετε βέβαια, όποτε δεν σας βολεύει αποκρύπτετε τα γεγονότα- μαζί με τον Επίτροπο Ενέργειας που ζητήσανε φορολόγηση των υπερκερδών των διυλιστηρίων. 
Και χθες ανακοίνωσε και η κυρία Λαγκάρντ ότι θα παραιτηθεί από την Ευρωπαϊκή Κεντρική Τράπεζα. Κύριε Πρόεδρε, ως επί των οικονομικών ειδικός θα καταλάβετε αμέσως τι λέω. Η ίδια η Ευρωπαϊκή Κεντρική Τράπεζα στην έκθεσή της προσδιορίζει τα κέρδη των διυλιστηρίων ως ρίζα φουσκώματος του πληθωρισμού και εδώ αγρόν αγοράζουμε. Δεν ακουμπάμε εκεί, μάλλον, γιατί κάνει τζιζ. 
Πείτε μας, λοιπόν, κύριε Τσάφο, πώς προέκυψε το 1,95, εάν μας λέτε ψέματα ή αν απλώς καλύπτετε τα υπερκέρδη. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε συνάδελφε. 
Κύριε Υπουργέ, έχετε τον λόγο για την απάντησή σας.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Ευχαριστώ, κύριε Πρόεδρε. 
Κύριε Παππά, οι υπολογισμοί είναι πάρα πολύ απλοί, οπότε σας ευχαριστώ πάρα πολύ για την ευκαιρία να τους εξηγήσω. Την τελευταία θεματική σεζόν, Οκτώβριο με Απρίλιο, το πετρέλαιο θέρμανσης στην Ελλάδα ήταν προ φόρων ακριβώς πάνω στον ευρωπαϊκό μέσο όρο. Αν πάρουμε τους δύο τελευταίους μήνες όταν είχε ξεκινήσει η διαταραχή στις ροές στα Στενά του Ορμούζ, ήτανε συν 2%. Άρα, αν δει κανείς τα ιστορικά στοιχεία τα πρόσφατα, θα έλεγε ότι το πετρέλαιο θέρμανσης στην Ελλάδα είναι προ φόρων είτε πάνω στον ευρωπαϊκό μέσο όρο ή λίγο αυξημένο κατά 2%. 
Άρα πάμε στον πίνακα στον οποίο αναφερθήκατε εσείς. Μη δείτε την τιμή με τους φόρους, γιατί αυτό κυρίως αντιπροσωπεύει τι φόρους έχει κάθε χώρα. Πηγαίνετε να δείτε την τιμή προ φόρων, η οποία ήταν 1,252. Αυτή ήταν η τιμή η μεσοσταθμική στην Ευρώπη προ φόρων. Αν πάρετε, λοιπόν, αυτήν την τιμή, δηλαδή το 1,252, και προσθέσετε τα 280 ευρώ ΕΦΚ και προσθέσετε και τους άλλους λοιπούς φόρους και τον ΦΠΑ -παρεμπιπτόντως, ΕΦΚ και ΦΠΑ τελευταία φορά που τους αυξήσαμε ήτανε επί ΣΎΡΙΖΑ- άμα βάλετε αυτούς τους υπολογισμούς, καταλήγετε σε μια τιμή 1,92 με 1,95. Αυτός είναι ο υπολογισμός. Είναι 1,92 αν πάρουμε ότι είμαστε ακριβώς στον ευρωπαϊκό μέσο όρο και 1,95 αν πάρουμε ότι έχουμε 2% πάνω από τον ευρωπαϊκό μέσο όρο. Άρα, αυτό ήταν το σημείο εκκίνησης, το οποίο είναι απόλυτα εύλογο με βάση τα απολογιστικά στοιχεία του προηγούμενου χειμώνα. 
Και πάμε να δούμε τι έχει συμβεί έκτοτε. Τα τελευταία πανευρωπαϊκά στοιχεία που έχουμε, που είναι για το τέλος Οκτωβρίου, λένε 1,56 το λίτρο, άρα 1,56 με 1,95, -εντάξει, δεν ήταν 40 λεπτά, ήταν 39 λεπτά η μείωση σε σχέση με το σημείο εκκίνησης- μαζί με τους φόρους 11% κάτω από τον ευρωπαϊκό μέσο όρο. Μόνο πέντε χώρες έχουνε χαμηλότερη τιμή μαζί με φόρους από την Ελλάδα. Αναφερθήκατε και εσείς ότι ναι, αυτή η τιμή είναι όντως 35% αυξημένη σε σχέση με την τιμή που είχαμε τον Φεβρουάριο, αλλά είναι 71% αυξημένη η μεσοσταθμική τιμή στην Ευρώπη. Άρα, 71% αυξήθηκε το πετρέλαιο θέρμανσης στην Ευρώπη και 35% στην Ελλάδα.
Όλα αυτά δείχνουνε ότι τα νούμερα τα οποία παρουσιάσαμε ήτανε βασισμένα σε πραγματικά δεδομένα και ότι όντως η παρέμβαση που κάναμε έχει οδηγήσει σε μία μειωμένη τιμή. Και φυσικά αυτό το κάναμε σε συνδυασμό με την αύξηση στο επίδομα θέρμανσης. Θα συνεχίσουμε να στηρίζουμε τους καταναλωτές πάντα μέσα στα δημοσιονομικά περιθώρια που έχει η χώρα. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα επτά φοιτήτριες και φοιτητές από τη Σχολή Κοινωνικών και Πολιτικών Επιστημών του Πανεπιστημίου Πελοποννήσου. 
Η Βουλή σάς καλωσορίζει. Σας ευχόμαστε καλή πρόοδο και καλή τύχη στη ζωή σας.
(Χειροκροτήματα από όλες τις πτέρυγες της Βουλής)
Όπως είμαι βέβαιος ότι σας εξήγησαν οι συνεργάτες μας, σήμερα παρακολουθείτε και μάλιστα το τέλος μιας ειδικής διαδικασίας που προβλέπεται στην κοινοβουλευτική τάξη. Δύο είναι οι τομείς. Ένας είναι ο κοινοβουλευτικός έλεγχος που γίνεται σήμερα και ένας είναι η νομοθετική εργασία, η παραγωγή δηλαδή νόμων. Σήμερα, λοιπόν, παρακολουθείτε μια διαδικασία γι’ αυτό και βλέπετε και ακούτε έναν Βουλευτή να ρωτά για κάποιο επίκαιρο θέμα -το ακούτε, όπως για το πετρέλαιο κ.λπ.- και έναν Υπουργό να απαντά, γι’ αυτό και βλέπετε αυτή την εικόνα. Όμως αυτή η συζήτηση μεταδίδεται από το κανάλι της Βουλής και μπορεί να τη δει ο κάθε Έλλην και η κάθε Ελληνίδα. Καλή πρόοδο και καλή τύχη στη ζωή σας. 
Κύριε συνάδελφε, κύριε Παππά, έχετε τον λόγο για τη δευτερολογία σας. 
ΝΙΚΟΛΑΟΣ ΠΑΠΠΑΣ: Ευχαριστώ, κύριε Πρόεδρε.
Κύριε Υπουργέ, δεν μπήκατε στο πεδίο που κάνει τζιζ. Δεν μου είπατε ποιο είναι το περιθώριο διύλισης στην Ελλάδα και ποιο είναι στην Ευρώπη. Παραδεχτήκατε ότι έχουμε ειδικό φόρο κατανάλωσης 24 λεπτά πάνω από το κατώτατο επιτρεπόμενο όριο, κατηγορήσατε την Κυβέρνηση του ΣΥΡΙΖΑ πριν περίπου μία δεκαετία, όπου δεν υπήρχε ενεργειακή κρίση, και επικαλεστήκατε και τον δημοσιονομικό χώρο. Μα, ο δημοσιονομικός χώρος διαμορφώνεται και από τις επιλογές σας.
Σας λέω, λοιπόν, έκτακτη φορολογία υπερκερδών στα διυλιστήρια, επαρκή, υπερεπαρκή για διπλασιασμό του επιδόματος θέρμανσης. Πείτε μου, λοιπόν, ποιο είναι το περιθώριο διύλισης, διότι φαίνεται ότι είναι 23 δολάρια στην Ελλάδα και 12 δολάρια στην Ευρώπη. Γιατί δεν ακουμπάτε εκεί; Γιατί δεν μπαίνει πλαφόν εκεί και κυνηγάτε τους βενζινάδες, οι οποίοι είναι και εκτεθειμένοι στον ανταγωνισμό;
Άρα, μου λέτε εσείς τώρα ότι το 1,95 ευρώ είναι προϊόν της δικής σας απροθυμίας να μειώσετε τον ειδικό φόρο κατανάλωσης, παρόλο που υπάρχει και δημοσιονομικό περιθώριο και σχετική ευρωπαϊκή Οδηγία και ο κανονισμός ο οποίος επιτρέπει να πάτε στο ελάχιστο επιτρεπτό. Αρνείστε να το κάνετε αυτό και αρνείστε να ακουμπήσετε και τα διυλιστήρια και στην πηγή, εκεί όπου διαμορφώνουν τα τεράστια κέρδη και εκ των υστέρων αρνούμενοι να τους φορολογήσετε. Τι καλό θα γίνει στην ελληνική οικονομία, αν βγάλουν 4 δισεκατομμύρια για φέτος; Για πείτε μας! Εξηγήστε μας, εξηγήστε μας! Αυτά τα διυλιστήρια είναι δύο υπερσύγχρονες μονάδες και έβγαζαν όλα τα προηγούμενα χρόνια 200 εκατομμύρια, 400 εκατομμύρια και πάνε για 4 δισεκατομμύρια αυτήν τη χρονιά.
Είστε Υπουργός σε μία Κυβέρνηση, τη στιγμή που 40% των νοικοκυριών δυσκολεύεται να τα βγάλει πέρα με το νοίκι, τη δόση του δανείου και τους λογαριασμούς και αρνείστε να κάνετε τα στοιχειώδη. Και δεν μου εξηγήσατε πώς φτάσαμε στο 1,95 ευρώ. Αρνείστε να πάτε στην ουσία. Διαμορφώσατε, λοιπόν, μία εικόνα, παραδεχτήκατε ότι δεν θέλετε να μειώσετε τον ειδικό φόρο κατανάλωσης, όπως δείχνουν και οι ευρωπαϊκοί θεσμοί, ενώ υπάρχει και το δημοσιονομικό περιθώριο, 10 δισεκατομμύρια πλεόνασμα για τον Αύγουστο -έλεος!- και το τελικό του 2025 στα 13 δισεκατομμύρια. Πόσα πλεονάσματα πια;
Και δεν έχουμε δημοσιονομικό περιθώριο, όταν σας ζητά η Αντιπολίτευση να μειώσετε τον ειδικό φόρο κατανάλωσης και τον ΦΠΑ στο βρεφικό γάλα και είστε γαλαντόμοι σε άλλους, οι οποίοι δεν έχουν και την ανάγκη της γαλαντομίας των χρημάτων του Έλληνα φορολογουμένου.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Παππά.
Ορίστε, κύριε Υπουργέ, έχετε τον λόγο για τη δευτερολογία σας.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Παππά, νομίζω ότι πρέπει να γυρίσουμε λίγο στα βασικά του πώς λειτουργεί η αγορά του πετρελαίου. Συγγνώμη που θα κάνω αυτή την εισαγωγική τοποθέτηση, αλλά μου φαίνεται ότι χρειάζεται να γίνει. Υπάρχει το αργό πετρέλαιο, το οποίο αργό πετρέλαιο διυλίζεται και παράγει μια σειρά από προϊόντα. Η τιμή αυτών των προϊόντων σχετίζεται με το αργό πετρέλαιο, αλλά όχι ένα προς ένα. Υπάρχουν στιγμές όπου η τιμή της βενζίνης, του ντίζελ, του πετρελαίου θέρμανσης, του αεροπορικού καυσίμου μπορεί να αυξηθεί ή να μειωθεί πέρα από αυτό που γίνεται στο αργό πετρέλαιο. Αυτό έχει συμβεί στη σημερινή αγορά, διότι έχουμε μια διαταραχή στις εξαγωγές ντίζελ από τη Μέση Ανατολή και έχουμε, επίσης, μια διαταραχή στις εξαγωγές ντίζελ από τη Ρωσία. Άρα, η αγορά του ντίζελ -και το πετρέλαιο θέρμανσης είναι παραπλήσιο προϊόν- έχει εκτοξευθεί πολύ περισσότερο από την αγορά του αργού πετρελαίου, από την τιμή του αργού πετρελαίου. Αυτό, λοιπόν, σημαίνει ότι στη συγκεκριμένη συγκυρία οποιοσδήποτε μπορεί να διυλίζει αργό πετρέλαιο και να παράγει ντίζελ βγάζει περισσότερα λεφτά από όσα έβγαζε πριν, διότι υπάρχει μια διαταραχή στην αγορά του ντίζελ.
ΝΙΚΟΛΑΟΣ ΠΑΠΠΑΣ: Το περιθώριο! Μα, το περιθώριο είναι διπλάσιο!
ΠΡΟΕΔΡΕΥΩΝ (Αθανάσιος Μπούρας): Μη διακόπτετε!
ΝΙΚΟΛΑΟΣ ΠΑΠΠΑΣ: Μάλιστα, κύριε Πρόεδρε.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Ωραία, σας απαντάω: Σας εξηγώ ότι το περιθώριο κέρδους σε ένα ελληνικό διυλιστήριο ορίζεται από μία διεθνή αγορά. Γι’ αυτό σας λέω ότι αυτό που έχει ουσία, αν θέλουμε να δούμε πώς λειτουργεί η αγορά, είναι να συγκρίνουμε την Ελλάδα με την υπόλοιπη Ευρώπη στην τιμή προ φόρων.
Και για να δούμε τι γινόταν στην αγορά των καυσίμων στην Ελλάδα, γιατί, ξέρετε, ακούω πάρα πολλά για τα καρτέλ, για τα διυλιστήρια, για τα κέρδη των διυλιστηρίων. Θα ζητήσω από τον κόσμο να πάει να δει τα κέρδη των διυλιστηρίων το 2012-2014 σε σχέση με το 2015-2019 και τι έγιναν τα κέρδη των διυλιστηρίων.
Όμως, πάμε να μιλήσουμε για τις τιμές, διότι ξέρετε τι τιμή ντίζελ είχαμε επί ΣΥΡΙΖΑ προ φόρων; Είχαμε 17% πάνω. Πλήρωνε 17% ο Έλληνας καταναλωτής το ντίζελ προ φόρων πάνω από τον ευρωπαϊκό μέσο όρο. Αυτό δεν είναι, αυτό είναι κανονική αγορά που λειτουργεί κανονικά, αυτό θα μου πείτε σήμερα. Όταν πληρώνουμε 17% ντίζελ το 2015-2019 πάνω από τον ευρωπαϊκό μέσο όρο προ φόρων, αυτό είναι μια νορμάλ αγορά που λειτουργεί μια χαρά.
Όσον αφορά τη βενζίνη -και το βρήκατε, παρεμπιπτόντως- το 17% το βρήκατε 10%. Από το 2010 ως το 2014 ήταν 10% πιο ακριβό το ντίζελ, το οποίο ήταν 17% και αυτή είναι εύρυθμη αγορά καυσίμων κατά τον ΣΥΡΙΖΑ. Στη βενζίνη ήμασταν 2,2% πάνω από τον ευρωπαϊκό μέσο όρο επί ΣΥΡΙΖΑ και τώρα, το 2020-2025, είμαστε 1,2% πιο φθηνά. Από αυτό κρίνεται αν λειτουργεί μια αγορά.
Το ερώτημα δεν είναι τι είναι το περιθώριο διύλισης σε μια διεθνή αγορά εν μέσω μιας πρωτόγνωρης ενεργειακής κρίσης. Το ερώτημα είναι αν οι τιμές των καυσίμων προ φόρων -άρα, πέρα από το θέμα της φορολογίας- είναι ανταγωνιστικές με την υπόλοιπη Ευρώπη. Είτε δείτε βενζίνη είτε δείτε ντίζελ είτε δείτε πετρέλαιο θέρμανσης, σε όλες αυτές τις αγορές είμαστε πάρα πολύ καλύτερα από ό,τι ήμασταν την εποχή του ΣΥΡΙΖΑ και ειδικά στη βενζίνη και στο πετρέλαιο θέρμανσης είμαστε κάτω από τον ευρωπαϊκό μέσο όρο.
Να κλείσω με μια αναφορά στον ειδικό φόρο κατανάλωσης που υπάρχει αυτή η έμφαση ότι πρέπει να μειώσουμε τον ειδικό φόρο κατανάλωσης. Εμείς έχουμε πάρει άλλα μέτρα. Έχουμε δώσει την επιδότηση στην αντλία, έχουμε την έκπτωση των διυλιστηρίων. Αυτό που αντιλαμβάνεται κανείς, αν δει τι αύξηση έχει η υπόλοιπη Ευρώπη και τι αύξηση έχει η τιμή των καυσίμων στην Ελλάδα, είναι ότι έχουμε ακριβώς την ίδια αύξηση. Κάποιους μήνες είναι λίγο παραπάνω η Ελλάδα, κάποιους μήνες είναι λίγο παραπάνω η Ευρώπη. Συσσωρευτικά έχουμε μια παρόμοια αύξηση στα καύσιμα, σε σχέση με την υπόλοιπη Ευρώπη. Από αυτό πρέπει να κρίνουμε το μείγμα πολιτικών, όχι από το αν μειώνουμε ή όχι τον ειδικό φόρο κατανάλωσης, αλλά αν το μείγμα πολιτικών οδηγεί σε αύξηση παρόμοια ή πολύ χειρότερη από τον ευρωπαϊκό μέσο όρο. Σε αυτό το μέτρο είναι ξεκάθαρα τα αποτελέσματα.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 11.31΄ λύεται η συνεδρίαση για τη Δευτέρα 2 Νοεμβρίου 2026 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.
Καλό Σαββατοκύριακο, πάντα με υγεία!

